Kisah 3 Kembar Seiras Yang Sengaja Dipisahkan Sejak Lahir Selama 19 Tahun

Pada tahun 1980, ketika Robert Shafran berusia 19 tahun, beliau mendaftar masuk ke Sullivan County Community College di New York. Pada hari pertamanya, beliau berasakan sesuatu yang sangat pelik.

Robert berasa pelik akan tindakan pelajar-pelajar di situ seolah-olah mengenalinya, padahal beliau baru sehari mendaftar. Ada yang menepuk belakangnya, ada yang memeluk dan menciumnya.

Dan apa yang lebih pelik, semua orang memanggilnya dengan nama "Eddy". Ia sehinggalah muncul seorang pelajar bernama Michael Domnitz menyelesaikan misteri tersebut.

Michael merupakan rakan karib Eddy Galland yang baru sahaja berpindah ke kolej lain. Ketika Michael bertemu dengan Robert, beliau serta-merta mengetahui bahawa Robert adalah kembar kepada Eddy.

Tanpa berlengah Michael bertanyakan kepada Robert adakah beliau merupakan seorang anak angkat. Dan jika ia benar, adakah tarikh lahir Robert adalah 12 Julai 1961?

Kedua-dua soalan tersebut dijawab dengan jawapan "Ya" yang memberikan keputusan tepat, iaitu Robert Shafran dan Eddy Galland adalah kembar seiras.

Mengetahui cerita itu, Robert terus menghubungi Eddy dan satu pertemuan diatur. Ketika berjumpa, persamaan antara kedua-dua pasangan kembar ini sangatlah serupa. Bukan wajah mereka sahaja yang sama, tetapi juga perkara lain seperti cara ketawa dan juga IQ mereka.

Cerita ini kemudiannya mendapat liputan pihak media dan terpapar di muka depan surat khabar.

Dan ketika berita tersebut tersebar, seorang lagi pelajar di kolej di New York, David Kellman, terlihat kedua-dua wajah di akhbar tersebut. Wajah-wajah tersebut membuatkan David tersentak dan terkejut, kerana serupa dengan wajahnya.

David kemudiannya mencari cara untuk menghubungi kembar-kembar tersebut. Setelah berjaya, David menelefon Robert dan Eddy, dan berkata "Pasti kau tak akan percaya apa yang aku nak cerita...".

Rupa-rupanya ketiga-tiga jejaka ini adalah kembar seiras, yang terpisah dan diasingkan sejak lahir. Mereka mula menyedari mempunyai persamaan. Ketiga-tiga mereka menyukai makanan Itali walaupun dibesarkan dalam keluarga Yahudi.

Mereka menghisap rokok jenama yang sama dan tertarik dengan wanita lebih berusia daripada mereka.

Dalam kegembiraan bertemu semula selepas 19 tahun, apa yang tidak diketahui adalah mereka sebenarnya merupakan subjek kepada sebuah kajian jangka masa panjang.

Tujuan kajian tersebut adalah mendapatkan jawapan kepada "nature vs nurture", iaitu melihatkan perbezaan antara sifat semulajadi dan dengan cara dibesarkan.

Ketika dilahirkan, ketiga-tiga bayi ini diberikan kepada 3 pasangan ibu bapa, yang mana tidak tahu bahawa anak yang dijadikan anak angkat itu mempunyai adik-beradik kembar.

Dan tiada satu pasangan ibu bapa ini pun ditanyakan jika mahu mengambil lebih daripada satu anak angkat.

Ibu bapa David Kellman diberitahu bahawa anak mereka merupakan sebahagian daripada kajian pembangunan kanak-kanak, namun tidak diberitahu tujuan sebenarnya.

Tiada di antara pasangan ini diberitahu bahawa anak-anak mereka mempunyai pasangan kembar yang tinggal di bandar yang sama.

Ketiga-tiga beradik ini dan keluarga mereka dijadikan bahan uji kaji sepanjang zaman kanak-kanak mereka. Ahli psikologi ditugaskan untuk melawat mereka, menguji dan juga rakaman video diambil.

Ia dilakukan setiap beberapa bulan sehinggalah mereka berusia 12 atau 13.

Setelah bertemu semula, mereka seakan-akan tidak dapat dipisahkan. Mereka tinggal bersama dan belajar di kolej dan kursus yang sama. Tak cukup dengan itu, ketiga-tiganya bekerja di restoran yang sama.

Ketika di usia pertengahan 20-an, Eddy, Robert dan David membuka restoran sendiri yang diberi nama Triplets. Restoran itu sangat berjaya namun disebabkan tekanan kerja, mereka mula bergaduh.

Ia membuatkan Robert berhenti daripada bekerjasama dan menjadi seorang peguam. Setelah 15 tahun ditemukan semula, ketiga-tiga kembar ini berpecah dan kali ini buat selamanya.

Eddy Galland telah mengambil nyawanya sendiri di rumahnya, meninggalkan seorang isteri dan anak kecil.

Pada tahun 1997, Robert Shafran dan David Kellman bercakap mengenai kesedihan yang mereka rasai kerana dipisahkan untuk tempoh yang sangat lama. David meluahkan rasa sedih dengan berkata 20 tahun mereka dirompak.

Namun, Dr Peter Neubauer, ahli analisa jiwa yang menyelia kajian ini mempertahankan kajian mereka. Beliau berkata pasangan kembar tersebut akan dipisahkan juga kerana ia merupakan polisi agensi anak angkat ketika itu iaitu Louise Wise Services.

Walaubagaimanapun, beliau mengakui sebahagian besar daripada kajian tersebut tidak diterbitkan.

David Kellman sekali lagi meluahkan perasaan kesalnya dengan berkata :"

Kisah menarik dan menyedihkan ini didokumentarikan dalam "Three Identical Strangers".


Borang permohonan kerja Steve Jobs ini boleh membuatkan ramai majikan naik geram

Bagi seorang lelaki yang telah membantu memperkenalkan kita dengan zaman digital, Steve Jobs nampak hebat dari segala aspek. Tapi tahukah anda, beliau juga pernah menjadi seorang yang huru-hara seperti orang kebanyakan yang lain?

Pada tahun 1973, mendiang pengasas Apple ini cuma berusia 18 tahun dan ingin berhenti melanjutkan pelajarannya di kolej. Ketika itu, beliau bercadang untuk berkecimpung dengan projek-projek teknologi bersama temannya, Steve Wozniak.

Jenama Apple masih belum berpucuk lagi dan Jobs memerlukan pendapatan tetap untuk menyara kehidupan dan membayar segala bil. Jadi, beliau memulakan pencarian kerja dengan mengisi satu borang untuk sejenis pekerjaan yang tidak dapat kami kenal pasti.

Jika anda merupakan seorang pegawai Sumber Manusia atau seorang majikan, sudah pasti anda akan terus menolak permohonan Jobs. Ia adalah sangat teruk. Lihat sendiri borang yang diisi Jobs:

Nama : "Steven jobs" (Mengapakah beliau tidak menggunakan huruf besar? Tiada siapa yang tahu.)

Borang permohonan yang kelihatan huru-hara dan diisi secara semberono ini akan dilelong bermula hari ini, 8 Mac sehingga 15 Mac di RR Auction House dan dijangka terjual melebihi $50,000. Siapa sangka, seorang peramal teknologi abad ke-20 yang akan diingati sepanjang zaman ini pernah mengisi sehelai borang yang penuh dengan kesilapan bukan-bukan dan kesalahan ejaan. Walaupun adakalanya laporan berita menyebutnya sebagai disleksia, Jobs tidak pernah mengesahkan hal itu.

Di pertengahan muka surat borang tersebut, Jobs telah membiarkan bahagian di mana calon perlu mengisi pengalaman kerja dan senarai majikan terdahulu kosong begitu sahaja. Manakala di bahagian bawah, beliau menjawab "yes" untuk menunjukkan yang beliau mempunyai lesen memandu. Namun, jawapannya kepada soalan berikutnya agak mengelirukan.

Akses kepada pengangkutan? "possible, but not probable"  (mungkin, tetapi tidak mungkin)

Kemudian, benih-benih genius tersebut mula kelihatan pada bahagian yang paling penting iaitu kemahiran. Jobs menandakan 'ya' kerana mempunyai kemahiran komputer dan kalkulator. Namun, jawapan ini dirosakkan dengan penambahan "design, tech" di bawahnya berserta dua anak panah bercabang.

Bagi kebolehan istimewa, Jobs menyenaraikan "electronics tech or design engineer. digital." sebelum tersalah ejaan "Hewitt-Packard."

Secara keseluruhannya, ia bukanlah satu permohonan yang mantap. Kami juga kurang pasti jika beliau telah berjaya mendapatkan pekerjaan menggunakan borang tersebut (walaupun kebarangkaliannya adalah sangat tipis).

Apa yang lebih penting, sejarah telah membuktikan halangan kecil seperti ini adalah tidak penting.

Tahun berikutnya, Jobs telah berkunjung ke India sebelum pulang untuk membantu Wozniak mereka bentuk papan litar bagi Atari.

Kemudian bermulalah penciptaan Apple I, Apple II, Mac. Diikuti dengan Macs, iPhone, iPad. Kisah selanjutnya tidak perlu diceritakan lagi.

Pengajaran daripada borang permohonan ini? Kami juga tidak pasti. Mungkin ia menunjukkan yang Steve Jobs adalah seorang yang sangat selekeh dan tiada hala tuju semasa zaman muda remajanya. Atau mungkin borang permohonan itu menunjukkan tanda-tanda disleksianya seperti yang digembar-gemburkan.

Apa-apapun, mesej paling penting adalah jika anda benar-benar menginginkan sesuatu, tidak kisahlah berapa banyak kesalahan ejaan atau kegagalan yang anda perlu lalui. Jika anda sangat yakin dan berusaha dengan gigih, kesemua impian anda boleh menjadi satu kenyataan. Anda juga tidak boleh putus asa atau berasa malu bila orang mentertawakan anda.

Daripada tidak tahu mengisi borang permohonan kerja dengan betul, Steve Jobs akhirnya menjadi seorang legenda yang mencipta sejarah dengan menguasai bidang teknologi dan reka bentuk antara muka. Hebat!


10 Rumah Milik Billionaire Paling Mewah Dan Mahal Di Dunia

Rumah merupakan salah satu keperluan asas manusia. Namun di zaman serba mencabar ini tak semua orang mampu memiliki rumah. Ramai yang hanya mampu menyewa, namun ramai juga yang mampu membina rumah mewah.

Antara rumah yang paling mahal dan kontroversi di Malaysia adalah rumah Dato Alif Syukri yang dikhabarkan menelan kos RM20 juta. iluminasi.com kongsikan 10 buah rumah paling mahal milik billionaire.

Pemilik mahligai ini, Dmitry Rybolovlev merupakan seorang usahawan dan pelabur Rusia. Beliau membeli rumah yang berkeluasan 60,000 kaki persegi yang terletak di Palm Beach, Florida ini daripada Donald Trump dengan harga RM370.5 juta. Ketika itu nilainya setinggi RM488 juta.

Maison De L'amitie mempunyai 18 buah bilik, 22 bilik air, sebuah dewan, bilik media dan galeri seni. Emas dan berlian digunakan dalam penghasilan bilik air di istana ini.

Garajnya mampu memuatkan 50 buah kereta. Walaubagaimanapun rumah ini dirobohkan pada tahun 2016 kerana Dmitry ingin memecahkan tanah tersebut kepada slot-slot yang lebih kecil.

Juga berasal dari Rusia, usahawan dan ahli fizik Yuri Milner merupakan pemilik rumah mewah ini. Rumah yang terletak di California ini berkeluasan 25,000 kaki persegi iaitu 25 kali ganda apartment biasa.

Dibeli pada tahun 2011 dengan harga RM390 juta, ia dilengkapi dengan 14 buah bilik, dua ruang makan, gelanggang tenis, kolam renang dan juga bilik senam. Selain itu, terdapat juga seubah dewan, bilik permainan, bilik sekuriti, bilik pembantu rumah dan rumah tetamu yang berkeluasan 4,600 kaki persegi.

Namun, nilai rumah ini dikatakan telah susut mendadak sehinggakan separuh nilai ketika dibeli, iaitu RM195 juta.

Berada di tangga ke-8, rumah ini tidak diketahui pemiliknya dan terletak di Connecticut, Amerika Syarikat. Ia dibeli dengan harga RM468 juta pada tahun 2014 daripada pemilik asal iaitu John Rudey. Namun, nilai asalnya pada tahun 2013 adalah RM741 juta.

Berkeluasan 13,519 kaki persegi dengan 12 buah bilik tidur, 7 bilik mandi dan sebuah perpusatakaan kayu. Tak cukup dengan itu, rumah ini dilengkapi degan bilik kaca, ruang wain bawah tanah dan foyer diperbuat daripada kayu berketinggian 3 tingkat.

Terletak di Washington, Amerika Syarikat, rumah ini dimiliki oleh manusia terkaya di dunia ketika ini iaitu Bill Gates. Rumah ini dilengkapi dengan teknologi canggih, rumah berkeluasan 66,000 kaki persegi ini mempunyai nilai pasaran RM470 juta.

Walaupun tersangat luas, ia hanya mempunyai 7 buah bilik tidur tetapi mempunyai 6 buah dapur memudahkan akses makanan. Ia mampu memuatkan 23 buah kereta, anak sungai dipenuhi ikan salmon dan lantainya adalah sensitif kepada tekanan yang membolehkan pengawal tahu siapa yang berada di rumah.

Bill Gates membayar cukai sebanyak RM4.3 juta bagi rumahnya ini. Info lebih lanjut mengenai rumah Bill Gates dalam artikel ini.

Rumah yang menelan kos RM780 juta untuk dibina ini milik CEO Oracle, iaitu Larry Ellison, manusia ke-9 terkaya di dunia dengan nilai kekayaan sebanyak RM228 billion.

Terletak di Woodside, California, rumah ini dibina berinspirasikan istana maharaja Jepun pada abad ke-16. Ia dibina di atas tanah seluas 23 ekar dan memakan masa 9 tahun untuk direka dan disiapkan.

Siap pada tahun 2004, ia dilengkapi 10 bangunan, tasik buatan manusia, rumah mandi dan tasik ikan koi. Nilainya, walaubagaimanapun dikatakanya hanya bernilai RM273 juta.

Dibeli dengan harga RM866 juta pada tahun 2008 oleh billionaire India, Lakhsmi Mittal, rumah ini merupakan rumah termahal dan paling tinggi nilainya di United Kingdom ketika itu. Rumah ini terletak di kawasan paling mahal di United Kingdom yang didiami oleh duta-duta negara asing, billionaire dan juga Putera dan Puteri Cambridge.

Rumah ini mempunyai 5 buah bilik tidur dan dibina bermula tahun 1920-an. Ia dibeli oleh Lakshmi untuk anaknya, Aditya, yang merupakan Ketua Pegawai Kewangan syarikatnya, Arcelor Mittal.

Rekod rumah termahal di United Kingdom diatasi oleh pembelian penthouse ini. Ia dibeli oleh individu tidak diketahui identitinya dengan harga RM925 juta. Ia juga merupakan penthouse/apartment paling mahal di dunia.

Terletak di One Hyde Park, London, harga ini bersamaan dengan RM32,500 bagi setiap kaki persegi. Penthouse ini mempunyai 2 tingkat, parkir persendirian dan akses ke spa dan gelanggang skuash.

Dimiliki oleh billionaire Amerika, Ira Rennert, rumah ini mempunyai nilai pasaran RM970 juta pada tahun 2014. Terletak di Sagaponack, New York iaitu antara kawasan paling mahal di New York.

Ia dilengkapi dengan 29 buah bilik tidur, 39 bilik mandi, 3 buah kolam renang. Tak cukup dengan itu, rumah ini juga mempunyai pusat janakuasa persendirian.

Mahligai ini dilaporkan dibina untuk perempuan simpanan Raja Leopold II. Nilainya dianggarkan mencecah RM2.9 billion pada tahun 2008 ketika billionaire Rusia, Mikhail Prokhorov cuba untuk membelinya. Namun pembelian tersebut dibatalkan membuatkan beliau kerugian wang pendahuluan sebanyak RM290 juta.

Rumah ini milik Lily Safra, seorang socialit dan dermawan Brazil selepas kematian suaminya, Edmon Safra. Kekayaan Lily dilaporkan bernilai RM4.68 billion dan diperoleh daripada 4 perkahwinannya.

Dan tak lain tak bukan, rumah billionaire paling mahal di dunia adalah milik billionaire dari India, Mukesh Ambani. Ia juga merupakan rumah termahal di dunia dengan kos pembinaan melebihi RM4 billion.

Diberi nama Antilia bersempena pulau mitos di Atlantic, rumah pencakar langit ini berkeluasan 400,000 kaki persegi berketinggian 173 meter iaitu sebanyak 27 tingkat.

Ia dilengkapi dengan 3 pad helikopter, ia dihuni oleh hanya sebuah keluarga iaitu Mukesh Ambani dan isteri, bersama 3 orang anak mereka.


Kerana Botox, 12 ekor unta disingkir daripada pertandingan "Ratu Cantik"

Seperti yang kita ketahui, unta ialah haiwan yang tinggal di padang pasir. Mempunyai dua jenis baka yang berbeza, unta banyak membiak di benua Asia dan Afrika Utara. Purata jangka hayat seekor unta adalah antara 30 hingga 50 tahun. Haiwan ini juga boleh berlari selaju 65km sejam dalam jarak dekat.

Haiwan yang mampu bertahan tanpa minum untuk jangka masa panjang ini juga menjadi haiwan belaan masyarakat tempatan di negara-negara Timur Tengah. Masyarakat di sana sangat mahir dan begitu kenal dengan haiwan berbonggol ini. Bahkan, mereka juga biasa mengadakan pertandingan unta cantik yang mendapat sambutan hangat di UAE. Namun begitu, baru-baru ini berlaku sedikit kekecohan semasa pertandingan yang diadakan pada tahun ini.

Menurut laporan The National, akhbar tempatan Abu Dhabi, sebanyak 12 ekor unta telah dibatalkan penyertaan dari pertandingan unta paling cantik kerana didapati menipu. Petugas pertandingan yang dianjurkan oleh Raja Abdulaziz itu telah menyingkirkan sedozen unta kerana didapati menyalahi undang-undang menggunakan suntikan Botox pada unta mereka.

Lebih kurang 30 ribu ekor unta menyertainya dan disaksikan oleh lebih 300,000 penonton yang hadir. Karnival Unta yang telah masuk tahun kedua itu diadakan bermula 1 Januari dan berakhir pada 1 Februari pada tahun ini. Hadiah yang ditawarkan berjumlah USD $57 juta, dengan USD$31.8 juta hadiah berasingan untuk pemenang utama kategori unta yang paling mengagumkan.

Mungkin wang tunai yang lumayan itu telah mendorong sebahagian peserta membuat perkara yang tidak sepatutnya. Ali Al Mazrouei, seorang pakar pembiak unta memberitahu yang mereka menggunakan suntikan Botox pada bibir, hidung dan juga rahang unta untuk membuatnya kelihatan menarik dan berbeza daripada unta lain.

Sama seperti manusia, unta yang mempunyai bibir besar, rahang yang tegap dan kepala yang besar dianggap cantik oleh para peminat unta ini. Pelbagai cara dan kadangkala tipu muslihat digunakan oleh tuan unta yang masuk bertanding.

Menurut laporan the National, beberapa hari sebelum pertandingan bermula, seorang doktor haiwan telah ditangkap ketika sedang memberikan suntikan botox dan membuat pembedahan plastik untuk mengecilkan telinga unta pelanggannya.

Tambah akhbar tempatan itu lagi, pembedahan plastik dan suntikan Botox juga digunakan untuk menambahkan tinggi dan mengubah bentuk pada bonggol unta yang dianggap salah satu faktor penting dalam pemarkahan. Menurut Ketua Juri iaitu Fawzan al-Madi, ketinggian unta dan ukur panjang lehernya adalah penting dalam pemberian markah.

Fawzan dan juri-juri yang lain akan berada di tepi litar sementara unta dibawa berjalan perlahan-lahan melintasi mereka. Kebiasaannya, sebanyak 30 ekor unta akan dibawa sekali gus untuk dinilai dalam setiap pusingan.

Laman web karnival pertandingan kecantikan unta itu ada memaparkan piawaian, penilaian dan kaedah pemarkahan diberi. Ia juga menerangkan beberapa cara yang dianggap menipu dan boleh membatalkan penyertaan jika melanggarnya.

Harap tidak ada pemilik haiwan peliharaan di Malaysia yang sanggup menyuntik Botox kepada kucing atau anjing kesayangan mereka semata-mata mahukan bibir yang mungil. Terimalah haiwan itu seadanya, tak baik seksa binatang.


11 Barangan Paling Pelik Yang Pernah Terjual Di Internet

Jika anda fikir trend membeli barangan dapur secara online sudah cukup pelik, mungkin tidak selepas anda membaca artikel ini. Hakikatnya, terdapat berbagai lagi jenis barangan pelik yang turut dijual menerusi laman web. Sampai ada yang tak tercapai dek fikiran pun. Iluminasi.com kongsikan anda senarai tersebut.

Sekali dengar memang sangat jijik dan kotor kan? Itulah hakikatnya. Antara barangan pelik yang berjaya dijual di internet ini adalah kentut! Yang hairannya ada pula orang yang membeli produk ini walaupun kita sendiri sudah terasa kebodohan yang melampau-lampau

Produk ini anda boleh dapatkan di laman ebay bahkan di Lazada juga ada dijual. Anda boleh buat carian "fart" di Lazada. Sekiranya anda telah membeli produk ini, jangan lupa tinggalkan testimoni kepada kami melalui inbox laman sosial iluminasi ya.

Bukan saja artis, pembunuh juga mempunyai peminat setia mereka sendiri. Kumpulan individu pelik ini begitu obses dengan pembunuh bersiri terkenal. Mereka sering menulis surat kepada 'bintang pujaan' mereka ini dan menjadikan mereka sebagai idola.

Antaranya ialah pembunuh bersiri, Roy Norris. Dia kini menjalani hukuman penjara seumur hidup di California atas kesalahan menculik, memperkosa dan membunuh lima gadis remaja pada tahun 1970an, bersama rakan jenayahnya, Lawrence Bittaker.

Berikutan itu, Norris memulakan sebuah perniagaan dengan menjual keratan kuku tangannya sendiri di eBay, berharga $10 setiap satu.

Menurut kajian, lebih daripada 35% orang dewasa Amerika merupakan penghidap obesiti. Maka, tips dan produk menurunkan berat badan yang dijual secara online mendapat sambutan hangat.

Memperkenalkan, replika 500g lemak badan manusia, dengan kos $23 di Amazon. Ia dijadikan sebagai sumber motivasi atau peringatan kepada pemiliknya akan bahaya gaya hidup yang tidak sihat.

Seorang pengulas menyatakan, ia diletakkan di depan peti sejuk, di tepi pinggan, dan dibawa bersama ke restoran untuk mendorong mereka mengamalkan pemakanan sihat.

Pada tahun 2007, seorang pengguna eBay ‘thewildandcrazyoli’ melancarkan lelongan online yang menjual komoditi aneh, iaitu kawan khayalan sewaktu zaman kanak-kanaknya.

Menurut penjual itu yang berusia 27 tahun, kawan khayalannya, dipanggil Jon Malipieman, telah membesar dengan lebih cepat.

Dia menggambarkan Jon sebagai 'sangat mesra' dan menawarkan untuk menghantar senarai perkara kesukaan dan tidak disukainya, serta foto dirinya kepada pembida yang berjaya. Selepas 31 bidaan, Jon dijual dengan harga $3,000.

Amazon menawarkan banyak produk kecantikan yang direka untuk membuat anda sentiasa kekal awet muda. Antaranya ialah Bigan Beauty Face Expander, yang didakwa mampu melangsingkan wajah apabila digunakan selama hanya 3 minit sehari.

Pengguna meletakkan getah pelangsing wajah ini ke dalam mulut dan membuat pelbagai bunyi vokal, sebagai suatu bentuk senaman terhadap otot wajah mereka.

Ia didakwa berkesan pada pipi, dagu dan bahagian lain pada wajah yang kendur seiring dengan peningkatan usia. Kos produk ini kira-kira $5 dan sangat popular di Asia.

Bagi masyarakat barat, internet menjadi platform untuk mereka membalas dendam kepada musuh. Dalam beberapa tahun kebelakangan ini, timbul beberapa laman web yang menawarkan khidmat menghantar e-mel berbentuk najis binatang.

Ia juga dijadikan sebagai prank kepada rakan-rakan, tanpa mendedahkan identiti pengirimnya. Najis lembu, gajah dan gorila dijual untuk dihantar ke pintu rumah mangsa, melalui laman web seperti poopsenders.com atau shitexpress.com.

Jangan terkejut jika dikatakan anda kini berpeluang membeli tanah di bulan. Dengan harga serendah $32, anda boleh membeli 4,000 meter persegi tanah di bulan menerusi pelbagai laman web seperti lunaregistry.com.

Malah, anda juga akan menerima sijil, gambar satelit dan maklumat geografi untuk membantu anda mengesan tanah yang dibeli menggunakan teleskop.

Namun, undang-undang dan hak untuk menjual tanah di bulan adalah tidak jelas. Berkemungkinan juga, produk ini adalah lebih kepada sebuah gimik berbanding sebuah pelaburan yang sah di sisi undang-undang.

Perubatan ganja kini sah di sebanyak 24 negeri Amerika Syarikat. Hasilnya, pasaran online untuk dadah itu sedang berkembang. Dan ia bukan hanya digunakan oleh manusia, apa yang dipanggil sebagai 'Pot for Pets' menjadi semakin popular. Dijual dalam bentuk kapsul dan biskut, anda boleh membeli secara online sebuah beg mengandungi 40 biji, dijual dengan harga $22.

Setiap kapsul mengandungi 1 miligram kanabis, iaitu dos disyorkan untuk haiwan seberat 9 kilogram. Ubat ini direka untuk warga tua dan haiwan peliharaan sebagai ubat penahan sakit dan anti radang.

Seorang wanita, Melissa Heuschkel melahirkan anak keempatnya secara normal pada tahun 2005. Apa yang luar biasa, dia melihat peluang itu untuk mengusahakan perniagaan yang menguntungkan. Dia menjual hak untuk menamakan anak perempuannya itu di eBay, dengan tawaran harga $15,100.

Hak itu telah dibeli oleh kasino online, goldenpalace.com, dengan memberikan nama ‘Golden Palace Benedetto’, atau nama singkatan 'Goldie'. Kasino itu juga pernah membayar $4,550 kepada seorang lelaki, untuk mencacah tatu nama laman web mereka di bahagian perutnya.

Laman web skullsunlimited.com merupakan pembekal spesimen osteologi yang terkemuka di dunia. Mereka menjual pelbagai tulang binatang, termasuk bahagian tubuh manusia yang menyeramkan. Ia dijual untuk tujuan tertentu seperti pendidikan, alatan teater dan koleksi peribadi.

Rata-rata tengkorak manusia di laman web ini dijual dengan kos sekitar $1,500, manakala rangka keseluruhan pula dianggarkan berharga $4,800. Namun, anda tak perlu risau kerana semua tulang yang dijual telah diperoleh secara sah dan beretika.

Uranium, unsur radioaktif yang digunakan dalam reaktor nuklear kini boleh didapati di Amazon, dengan harga $3995. Namun, keterangan produk ini menyebut ia hanya boleh digunakan untuk tujuan pendidikan dan saintifik, seperti menguji pembilang Geiger.

Tetapi, ianya masih membimbangkan kerana pengguna tidak memerlukan lesen untuk membelinya. Sampel boleh didapati di Amazon kerana kandungan radioaktifnya adalah sangat sedikit dan selamat untuk dikendalikan. Walaubagaimanapun, apabila ia hancur menjadi serbuk, adalah sangat berbahaya untuk anda menghidunya.

Sumber: Amazon.com, Royal Society of Chemistry, Federation of American Scientists


Pernah Dengar Kisah Sisa Angkasa Jatuh Tepat Menghempap Tubuh Manusia?

Stesen angkasa pertama milik China, Tiangong-1 dijangkakan akan terhempas ke bumi tidak lama lagi. Penyelidik menjangkakan Tiangong-1 akan mula memasuki ruang atomosfera bumi pada awal bulan April dan meramalkan jatuhan sebenar akan berlaku dalam julat di antara 24 Mac 2018 hingga 19 April 2018.

Menurut kenyataan Aerospace Corporation, ada kemungkinan partikel-partikel kecil daripada stesen angkasa tersebut akan terselamat semasa jatuhan dan diramalkan akan mendarat di permukaan bumi. Aerospace Corp. memberi amaran berkenaan sejenis bahan berbahaya bersifat toksik yang dinamakan 'hydrazine' yang dikatakan menjadi punca sebenar kebimbangan mereka berkenaan jatuhan stesen Tiangong-1 ini.

Hydrazine yang disimpan di dalam stesen angkasa Tiangong-1 mempunyai sangat sangat toksik serta sangat tidak stabil sekiranya disimpan dalam bentuk anhydrous - yakni tidak berair. Jadi, hydrazine ini perlu senantiasa disimpan dalam bentuk cecair setiap masa.

Apa yang menakutkan - walaupun sudah banyak kali objek-objek dijatuhkan dari angkasa ke bumi tanpa mengakibatkan kehilangan nyawa, Tiangong-1 adalah kes pertama di mana penyelidik terpaksa berhadapan keadaan yang unik akibat wujudnya hydrazine.

Tiangong-1 menyimpan jumlah hydrazine yang agak banyak. Diramalkan hydrazine yang tersimpan berkemungkinan besar tidak akan hancur sepenuhnya semasa jatuhan dan individu yang berada di lokasi jatuhan, diminta tidak memegang atau cuba menghidu gas yang terhasil selepas jatuhan. Hydrazine merupakan sejenis bahan kimia bersifat karsinogen yang mampu menyebabkan kanser pada manusia.

Walaupun Malaysia disebut-sebut mempunyai kebarangkalian menjadi lokasi jatuhnya sisa Tiangong-1, kita boleh menarik nafas lega kerana kini kawasan Asia sudah tidak lagi tersenarai sebagai tempat berpotensi berisiko.

Kawasan utara China, Timur Tengah, Itali tengah, utara Sepanyol, kawasan utara Amerika Syarikat, New Zealand, sebahagian daripada Amerika Selatan atau selatan Afrika kini dilabelkan sebagai kawasan paling berkemungkinan besar mengalami jatuhan stesen tersebut.

Bagaimanapun, ramalan-ramalan ini mungkin berubah berikutan keadaan cuaca angkasa yang sukar diramalkan. Keadaan cuaca angkasa memberi pengaruh besar pada kelajuan turunnya Tiangong-1 jadi penyelidik tetap mengatakan realiti sebenar jatuhnya Tiangong-1 ini hanya akan diketahui satu minggu sebelum tarikh jatuhan sebenar.

Sukar untuk dipercayai, tetapi perkara seumpama ini pernah berlaku beberapa kali. Antara kes yang paling popular adalah kejatuhan Skylab milik NASA pada tahun 1979. Skylab dibina bagi mempunyai jangka hayat operasi selama 9 tahun di angkasa namun, NASA terlepas pandang tentang sistem yang akan mengawal kejatuhannya selepas Skylab tamat beroperasi.

Skylab kehilangan altitud sambil mengorbit bumi dan diibaratkan seperti sebiji peluru 77 tan yang tidak mampu dihala ke mana-mana lagi. Pada 11 Julai 1979, ketika Skylab semakin menghampiri bumi - jurutera NASA melancarkan letupan roket Skylab untuk mengubah trajektori jatuhan yang diharapkan akan membawa Skylab jatuh di Lautan Hindi.

Perancangan mereka berjaya namun ada bahagian-bahagian yang terselamat dalam jatuhan, menimpa beberapa bahagian di barat Australia. NASA amat bernasib baik kerana tidak ada sesiapa cedera atau nyawa terkorban dalam insiden tersebut.

Bagi menenangkan mana-mana individu yang risau, harus diingatkan peluang anda untuk terkena serpihan yang jatuh dari angkasa adalah sangat rendah, dengan peluang anda dipanah petir atau memenangi loteri sebenarnya jauh lebih tinggi.

Bagaimanapun, ada seorang individu saja pernah merasai serpihan dari angkasa jatuh ke tubuhnya, dalam sejarah penjelajahan angkasa zaman moden.

Pada tahun 1997, seorang wanita bernama Lottie Williams sedang bersenam pada waktu pagi di sebuah taman di Tulsa, Oklahoma, Amerika Syarikat.

Beliau dapat melihat ada sesuatu yang terbakar di angkasa yang semakin menghampiri lokasi mereka sebelum bebola api itu hilang. Lottie meneruskan senaman ringannya sebelum merasai sesuatu memukul bahunya lalu jatuh di atas tanah, dengan bunyi seakan-akan besi.

Serpihan sepanjang 6 inci itu dikutip oleh Lottie dan disimpan kerana dia merasa pelik dengan kejadian tersebut. Harus diberitahu, Lottie bernasib baik kerana serpihan yang terkena pada bahunya sangat ringan dan nipis. Pada mulanya dia menyangkakan itu adalah serpihan bintang yang jatuh, jadi Lottie mula menghubungi pihak berkuasa bagi mendapatkan maklumat lanjut.

US Space Command mengesahkan apa yang menimpa Lottie secara ringan itu sebenarnya adalah serpihan roket Delta II yang diketahui jatuh pada malam tersebut ke beberapa kawasan, termasuk kawasan di mana Lottie bersenam. Lottie mengakui dirinya agak kecewa setelah mengetahui perihal sebenar objek yang terkena padanya.

Bagaimanapun, Lottie seharusnya merasa bangga jugalah menjadi satu-satunya manusia setakat ini yang diiktiraf terkena serpihan yang jatuh dari angkasa dan terselamat. Rekod itu terus kekal sehingga ke hari ini.

Adakah ada kemungkinan akan wujud dakwaan individu-individu lain yang senasib dengan Lottie Williams tidak lama lagi? Kita tunggu dan lihat.


Garam : Punca Darah Tinggi Dan Pembunuh Senyap 43% Orang Dewasa di Malaysia

Adakah anda tahu berapa banyak garam yang diperlukan oleh badan untuk kekal sihat?

Menurut Dr. Paul Whelton dari Tulane University, sodium adalah penting untuk tubuh manusia dan ia memainkan banyak peranan penting dalam kesihatan seseorang. Tambahnya lagi elektrolit daripada sodium adalah bahan yang larut air dan mewujudkan cas ion positif dan negatif yang boleh membantu mengimbangi jumlah air di dalam badan.

Selain itu, sodium juga bertindak sebagai penyerap glukosa di mana glukosa ini adalah salah satu sumber tenaga bagi tubuh. Sodium juga berfungsi sebagai agen pengangkut beberapa nutrisi yang ada di dalam membran sel tubuh kita supaya semuanya berfungsi dengan sepatutnya.

Cas yang seimbang di dalam dan luar sel kita sangat penting untuk banyak keperluan tubuh badan. Ini termasuklah penyahhidratan, tekanan darah, gerakan urat saraf dan juga otot. Walaupun sodium itu penting, kajian mendapati ramai antara kita terlebih dos dalam pengambilannya seharian. Diet lebih sodium ini dikaitkan dengan masalah seperti :

Menurut American Heart Assosiation (AHA), secara fisiologinya tubuh kita memerlukan kurang daripada 500mg sodium sehari, bersamaan satu perempat sudu teh garam. Namun, hasil kajian mendapati kebanyakan orang mengambil lebih daripada 3000mg sodium setiap hari. 70% dari lebihan sodium itu datang daripada makanan segera atau makanan yang diproses.

Bagi sesetengah orang pula, terjadi kekurangan sodium dan menjadi kondisi yang dipanggil hyponatremia. Ia terjadi apabila sodium menjadi terlalu cair di dalam badan, membuatkan sel menjadi bengkak di dalam air. Kesan dan simptom yang akan dialami adalah seperti sakit kepala, muntah, penat dan akhirnya boleh mengancam nyawa. Antara masalah yang boleh timbul jika kekurangan sodium ialah seperti :

Orang yang sudah berusia dan mempunyai masalah buah pinggang atau mengambil ubat yang boleh mengganggu tahap sodium dalam badan adalah yang paling berisiko terkena hyponatremia. Para atlet juga berisiko dan perlu menggantikan semula sodium yang keluar melalui peluh.

Sekarang anda tahu apa yang perlu anda lakukan terhadap pengambilan garam seharian. Seboleh-bolehnya, elakkan makanan segera atau makanan yang diproses bagi menjaga kesihatan secara umum. Jika diambil berpada-pada, garam sebenarnya bagus untuk kita. Namun, pengambilan garam secara berlebihan sememangnya boleh memudaratkan.

Di negara kita terdapat hampir 5 juta orang atau sebanyak 43 peratus golongan berumur 30 tahun ke atas menghidap penyakit darah tinggi. Lebih menakutkan ialah ramai tidak menyedarinya. Ditambah pula dengan amalan hidup yang kurang sihat, penyakit ini menjadi salah satu "pembunuh paling senyap" di Malaysia.


Daripada gambar sisa najis melalui satelit, saintis menemui koloni penguin terbesar di dunia

Penguin yang tergolong dalam keluarga burung dan haiwan ini tidak boleh terbang. Hidup dalam iklim yang sejuk, ia kini diancam kepupusan apabila jumlahnya telah menjadi semakin berkurang dalam tempoh 40 tahun kebelakangan ini disebabkan faktor perubahan cuaca. Penguin sangat mahir dalam menyelam dan berenang bagi pelbagai tujuan seperti memburu.

Perubahan cuaca terutamanya di sebelah barat Antartika menyebabkan ais menjadi cair dan memberi kesan secara langsung kepada habitat dan populasi penguin terutamanya penguin Emperor yang boleh bertahan hingga suhu di bawah -60 darjah Celsius dan mampu merentasi angin selaju 195km/j.

Para penyelidik baru-baru ini telah menerbitkan satu kajian terbaru dalam jurnal Scientific Reports yang mendedahkan penemuan koloni besar sebanyak 1.5 juta penguin yang tersembunyi di sebuah tempat terpencil di lautan ais bahagian utara Semenanjung Antartika. Ini merupakan yang pertama kali dan yang terbesar dalam mana-mana musim mengawan.

Tempat yang sering digelar Danger Island ini menjadi tempat di mana satu ekspedisi menjejak koloni penguin Adelie (spesies tempatan Antartika) telah dijalankan. Bermula dengan penemuan sisa najis penguin pada tahun 2014 melalui gambar satelit NASA, pencarian dimulakan kerana kebimbangan penurunan mendadak bilangan penguin di Antartika semakin serius. Akhirnya mereka dikejutkan dengan penemuan hampir 750 ribu pasangan penguin iaitu hampir 1.5 juta ekor keseluruhannya.

Setelah pasukan penyelidik mendapat pengesahan melalui Landsat yang kepulauan itu dipenuhi dengan penguin, mereka memulakan perancangan untuk berkunjung ke sana dan mengira sendiri bilangan penguin yang membiak di kawasan berkenaan.

Apabila tiba di Danger Island pada bulan Disember 2015, mereka memulakan pengiraan. Bantuan dron juga digunakan untuk mengambil gambar kawasan sekeliling sambil mencari penguin.

Ini adalah kali pertama pasukan penyelidik menemui penguin sebanyak itu sepanjang ekspedisi mereka. Tidak pernah mereka melihat sarang penguin sebanyak itu atau seumpamanya. Ini adalah antara penemuan yang paling hebat dan terpenting dalam sejarah.

Pihak berkuasa tempatan juga menyatakan Danger Island kini selamat sebagai habitat penguin Adelie kerana ia sememangnya terhad untuk aktiviti orang awam dan hanya dibuka untuk tujuan kajian serta pemantauan sahaja. Kawasan ini kini di bawah kawalan perlindungan marin.


10 tips menggunakan Google seperti seorang "profesional"

Sejak pertama kali ditubuhkan 20 tahun yang lalu, Google kini telah berkembang menjadi salah satu syarikat terbesar di dunia. Namun, fungsi utama Google dari dulu masih relevan dan kekal hingga ke hari ini. Setiap hari, ada sahaja perkara yang ingin di"google". Ada sebarang persoalan? Googlekan saja. Ada orang membuat carian Google berpuluh-puluh kali dalam sehari, malah ada yang lebih dahsyat sehingga beratus kali.

Bagi sebuah produk yang sangat kerap digunakan, ada banyak lagi kebolehan dan keistimewaan Google yang anda mungkin tidak ketahui. Kami kongsikan beberapa panduan dan petua untuk membuat carian Google dengan lebih efektif:

Mungkin anda sudahpun tahu sebahagian atau kesemua panduan ini, namun kami sertakan bersama bagi mereka yang tidak begitu mahir.

Jika anda ingin membuat carian perkataan yang spesifik, seperti petikan kata-kata, buat carian menggunakan tanda petikan. (Contoh: "By increasing the good deeds we do, we will automatically have less time for bad deeds.")

Anda boleh mengetepikan keputusan carian dengan memasukkan perkataan khusus, cuma tambahkan simbol tolak (-) sebelum perkataan tersebut. (Contoh: "Mufti Ismail Menk -quotes")

Akhir sekali, anda juga boleh membuat carian khusus dari mana-mana laman web menggunakan format "site:iluminasi.com" atau apa sahaja laman web yang anda inginkan.

Carian imej Google merupakan satu alat yang sangat hebat untuk mencari gambar dalam talian. Tapi tahukah anda, anda juga boleh membuat carian menggunakan sebarang imej yang anda sudahpun ada? Misalnya, anda ingin mengetahui dari sumber manakah gambar tersebut diambil ataupun laman web manakah yang menggunakan gambar tersebut, anda hanya perlu klik butang kanan tetikus dan pilih "Search Google for Image."

Jika anda sedang mencari petikan ucapan atau teks namun anda tidak mengingati keseluruhan baris ayat, gantikan perkataan yang hilang itu dengan simbol asterisk (*). Kaedah ini akan memberitahu Google yang ada perkataan perlu digantikan di situ untuk mendapatkan keputusan carian yang lebih tepat. Cara yang sama boleh digunakan dengan lirik lagu atau tajuk berita yang anda ingat-ingat lupa.

Penambahan perkataan AND atau OR dalam carian menggunakan huruf besar akan boleh membantu mengecilkan skop carian anda. Kaedah ini dipanggil Carian Boolean. Meletakkan AND di antara dua perkataan atau frasa carian akan membantu Google memaparkan keputusan menggunakan kedua-dua terma yang dimasukkan.

Manakala penggunaan OR akan memberitahu Google yang anda hanya mahu melihat keputusan pautan menggunakan salah satu atau kedua-dua terma carian.

Jika anda sedang melihat satu laman web spesifik atau artikel dan inginkan maklumat lanjut berkaitan subjek yang sama, tambahkan perkataan "related:" sebelum alamat laman web tersebut (contoh: "related:facebook.com")

Jika anda mencari keputusan carian nombor dalam julat yang khusus, ada cara mudah untuk melakukannya dengan Google. Hanya gunakan dua titik antara kedua-dua nombor. Ia boleh digunakan dengan nombor asas (1..10), tarikh (1950..1970), kewangan (RM500..RM1000) dan unit ukuran yang lain (40..50 liter)

Jika laman atau artikel yang anda cari sudahpun tiada dalam talian, anda masih boleh menggunakan Google untuk mendapatkannya. Selepas membuat carian, klik pada anak panah kecil berbentuk segi tiga di sebelah URL dan pilih "Cached". Anda akan dapat melihat versi laman web yang telah diarkibkan.

Jika anda mencari artikel lama yang tidak pernah dimuat naik dalam talian, Google telah menyediakan laman berasingan khusus untuk tujuan itu. Hanya pergi ke https://news.google.com/newspapers untuk mencari keratan akhbar lama yang telah diimbas mengikut topik.

Anda juga boleh menggunakan Google untuk mencari fail mengikut jenis seperti PDF, fail audio ataupun Powerpoint. Cuma tambahkan "filetype:pdf" (atau apa saja sambungan fail yang anda inginkan) semasa membuat carian dan Google akan membantu anda mengecilkan skop keputusan carian secara automatik.

Google telah menambahkan berpuluh-puluh alatan berguna untuk mempamerkan terus maklumat yang diperlukan di halaman keputusan itu sendiri. Sebagai contoh, anda boleh taip "cuaca Kuala Lumpur" (atau mana-mana lokasi yang anda inginkan) untuk mendapatkan ramalan cuaca terkini.

Anda juga boleh bertanyakan pada Google tentang harga saham, skor sukan, waktu matahari terbit dan terbenam, definisi atau terjemahan perkataan, waktu tayangan filem, tukaran mata wang asing dan juga alamat IP anda. Selain itu, Google juga mempunyai widget tersendiri untuk mencari tiket kapal terbang, mengira menggunakan kalkulator, jam randik dan pengira detik.

Tidak dinafikan, hidup manusia kini sememangnya begitu mudah dengan kewujudan Google. Namun, harus diingatkan, jika anda mengalami sebarang masalah kesihatan, jangan sesekali mendiagnosis diri sendiri berdasarkan simptom yang diberikan Dr. Google. Pergilah berjumpa doktor sendiri untuk mendapatkan kepastian. Jangan sampai anda terkena penyakit Cyberchondria akibat terlalu mempercayai Dr. Google.


Bagaimana Sistem Elaun Penjenayah Berjaya Menurunkan Kadar Jenayah

Pada tahun 2009, statistik kes jenayah bunuh yang berlaku di bandar Richmond, California mencapai satu tahap yang cukup membimbangkan, sehinggakan jumlah pembunuhan yang berlaku di sana meletakkan Richmond sebagai antara bandar paling bahaya di Amerika Syarikat.

Ekoran satu kes pembunuhan kejam melibatkan seorang remaja bawah umur pada tahun 2007, penduduk Richmond menubuhkan persatuan yang dinamakan Office of Neighbourhood Safety atau ONS.

ONS yang bergerak secara bebas tidak terikat dengan pihak keselamatan, ditugaskan mencari jalan alternatif kepada penyelesaian masalah jenayah yang kian meruncing di Richmond.

Individu yang ditugaskan mengepalai ONS bernama DeVone Boggan. DeVone diberikan tanggungjawab mencipta kaedah alternatif dalam mengawal kes jenayah di kawasan mereka.

Pelbagai kaedah cuba diperkenalkan ONS kepada komuniti 100 ribu lebih penduduk Richmond namun semuanya tidak berhasil. Sehinggalah DeVone menghadiri satu taklimat yang membuka matanya tentang kes jenayah yang kerap berlaku di situ.

Taklimat pihak polis pada tahun 2009 itu menjelaskan kepada DeVone dan ONS berkenaan informasi sebenar jenayah di tempat mereka. 70 peratus daripada kes jenayah bersenjata yang terjadi di Richmond sebenarnya dilakukan oleh 17 orang suspek yang sudah dikenalpasti.

Mereka ini juga didakwa oleh pihak polis terlibat dengan 45 kes bunuh dan 200 serangan bersenjata yang berlaku di kawasan mereka hanya bagi tahun tersebut.

Masalah utama menghalang penangkapan suspek itu bila pihak polis kekurangan bukti dapat mengaitkan insiden dengan suspek.

Sementara itu majoriti daripada 17 orang itu pula, adalah remaja bawah umur. Dengan purata 46 kematian untuk setiap 100 ribu penduduk, majlis kerajaan tempatan Richmond bercadang mahu mengumumkan darurat di kawasan mereka dalam membantu melindungi nyawa yang tidak bersalah.

Terkejut dengan maklumat yang dikongsikan pihak polis, DeVone tahu dia perlu melakukan sesuatu yang luar biasa.

Apa yang dilakukan pihak polis tidak menghasilkan sebarang perubahan positif. Kadar jenayah di kawasan mereka terus meningkat dan meningkat.

Berusaha mendapatkan senarai nama suspek kes jenayah yang disenaraikan, DeVone berjaya mendapatkan 28 nama individu. DeVone dan organisasi mereka mengambil masa lebih 3 bulan untuk menjejaki mereka.

Tiga orang telah mati ditembak dalam tempoh DeVone dan pasukannya cuba menjejaki mereka. Hanya tinggal 25 nama, DeVone memberanikan diri menjemput 25 orang suspek tadi ke pusat komuniti mereka, dengan jaminan keselamatan mereka semua daripada diberkas pihak polis. 21 orang hadir pada malam itu.

Tiap-tiap individu yang hadir disediakan tempat duduk masing-masind dengan setiap seorang dibekalkan dengan satu fail dokumen bertajuk 'Operation Peacemaker Fellowship.'

DeVone menyambut kedatangan mereka semua dengan ucapan maaf ; dia sepatutnya menemui mereka lebih awal kerana tanggungjawabnya sebagai pengarah Office of Neighbourhood Safety.

Selesai pertemuan, semasa semua yang hadir hendak bersurai, DeVone memanggil mereka semula. Individu yang hadir mula berasa gementar dan beranggapan tangkapan akan berlaku serta itu semua helah polis.

DeVone dengan tenang menyerahkan sampul surat berisi $1000 kepada setiap mereka yang hadir.

Operation Peacemaker Fellowship (OPF) mula berjalan selepas pertemuan pertama itu dengan 21 peserta pertama terlibat.

Berkongsi struktur dengan beberapa program pemulihan penjenayah lain, OPF menggunakan data serta hasil siasatan dalam mengenalpasti individu yang berisiko tinggi terlibat dengan jenayah senjata api.

Peserta program yang bersetuju, kemudiannya akan diberikan latihan dalam pekerjaan, diberikan seorang mentor sebagai penasihat serta diberi peluang berkhidmat dalam komuniti masyarakat secara suka rela.

Bagaimanapun, perbezaan yang membuatkan program OPF ini unik kerana setiap peserta perlu berjaya melepasi tahap 6 bulan pertama program, di mana mereka dibantu mengetahui apa yang baik dalam hidup serta dicarikan pekerjaan.

Selepas tamat fasa tersebut, mereka akan diberikan elaun sara diri sebanyak $1000 selama 9 bulan bagi membantu mereka menjalani hidup dengan lebih mudah dan selesa.

Tidak ada paksaan kepada mana-mana peserta untuk mengikuti program itu sepenuhnya. Semua peserta diberitahu sejak mula hanya ada 3 cara sahaja mereka boleh meninggalkan program tersebut - mereka tidak lagi berminat, mereka ditangkap pihak berkuasa atau paling teruk, mereka dibunuh orang lain.

Selain itu, ONS juga menjamin jika terdapat sebarang maklumat berkenaan aktiviti jenayah yang dilakukan oleh peserta ketika dalam program, perkara itu tidak akan dilaporkan kepada pihak polis untuk dijadikan bahan pengakuan.

Itu isi kandungan perjumpaan pertama DeVone dengan kumpulan pertama peserta program tersebut.

Tawaran serta jaminan yang diberikan membuatkan lebih ramai penjenayah dan bakal penjenayah menyedari kebaikan inisiatif yang dilakukan pihak ONS sehinggakan lebih ramai individu-individu lain yang bermasalah, memberanikan diri, muncul menerima tawaran menyertai program tersebut.

Bagaimanapun, bukan semua sependapat dengan DeVone dalam tindakannya menawarkan wang ringgit kepada peserta program. Isu  utama yang menjadi perbahasan adalah berapakah bajet yang diperlukan untuk menjalankan program itu.

Pada dasarnya, keperluan membayar elaun bulanan kepada peserta kelihatan seperti memerlukan satu amaun yang besar.

DeVone menegaskan, kos sebenar menangkap dan menanggung kehidupan pesalah-pesalah ini di dalam penjara sebenarnya jauh lebih tinggi berbanding dengan membayar elaun bulanan, terus kepada mereka.

Alasan kedua mengapa dia tetap berkeras mahu meneruskan program tersebut adalah kerana semua langkah yang diambil sebelum itu - tidak ada satu pun yang berjaya mengubah kadar jenayah di bandar mereka.

Kaedah yang digunakan oleh DeVone dan organisasi ONS dalam mengenalpasti pesalah dan potensi mereka untuk dipulihkan, semuanya menggunakan kaedah tradisional.

Mereka melantik beberapa orang individu yang digelarkan sebagai 'ejen perubahan' atau 'change agents' dengan setiap change agents mempunyai tanggungjawab untuk membina jalinan komunikasi dengan komuniti-komuniti pemuda dan remaja bermasalah di Richmond.

Ejen ini akan mencatatkan segala perkara tentang kehidupan suspek-suspek ini seperti di mana mereka tinggal, tempat bekerja, dengan siapa mereka kerap berinteraksi, siapa musuh mereka, latar belakang keluarga dan perkara-perkara berkait lain.

Daripada maklumat yang dikumpulkan ini, DeVone dan rakan-rakannya akan membina satu profil peribadi untuk setiap individu serta mengenalpasti individu mana paling berisiko tinggi.

Sehingga tahun 2017, sebanyak 4 kali pengambilan program ini dilakukan. 93 individu dijemput masuk dengan 84 menerimanya.

Jumlah peserta yang meninggalkan program sekerat jalan pula adalah kosong. Kadar kematian 46 orang untuk setiap 100 ribu yang dicatatkan penduduk Richmond sebelum itu, menurun kepada 11 orang sahaja untuk setiap 100 ribu.

Secara statistik, daripada 84 peserta dalam tempoh 7 tahun, 69 tidak lagi terlibat dengan sebarang kecederaan akibat senjata api. 64 orang tidak lagi menjadi suspek kes jenayah melibatkan senjata api. Apa yang paling menggembirakan DeVone, 79 daripada 84 orang peserta program masih terus bernafas sehingga ke hari ini.

Walaupun masih ada yang cuba menyangkal keberkesanan program yang dijalankan DeVone, tidak boleh dinafikan lagi yang kadar jenayah di Richmond menurun secara stabil dari tahun 2010 sehinggalah tahun 2017.

Keberkesanan ini mendorong beberapa program mirip Operation Peacemaker Fellowship yang menawarkan bantuan dari segi panduan, kaunseling, sokongan dan wang ringgit - dijadikan model beberapa bandar lain di Amerika Syarikat sebagai usaha mencegah jenayah senjata api daripada terus berlaku.

Salah seorang peserta program, LaVon Carter Jr. mengakui pada awalnya dia menyertai program tersebut hanya kerana ganjaran duit yang ditawarkan.

Bagaimanapun, setelah beliau menyertai program itu dan diberi peluang berhubung dengan bermacam jenis kumpulan manusia lain yang selama ini tidak pernah dia didedahkan, matanya mula nampak sisi lain dunia yang tak pernah dia kenali.

Peserta program bukan saja dibawa menyertai sesi kaunseling dan nasihat semata-mata, mereka juga dibawa berjalan ke Washington DC, Afrika Selatan, Mexico dan tak lupa juga Disneyland sepanjang program mereka.

Peserta juga dibawa bertemu dengan individu berpengaruh dalam masyarakat seperti ahli kongres Amerika Syarikat. Pengalaman itu adalah sesuatu yang tak pernah dapat digambarkan oleh LaVon sebelum itu.

Bagi pengkritik program ini, mereka pasti nampak usaha yang dilakukan seolah-olah cuba memberi ganjaran wang tunai kepada pesalah.

Bagaimanapun untuk mereka yang mengendalikan program ini termasuklah peserta program, mereka sedar hanya dengan faktor persekitaran yang positif dapat membina peluang untuk peserta pulih.

Peluang untuk mengenali individu di luar kelompok biasa mereka serta keluar daripada lokasi mereka tinggal, banyak mengubah perspektif mereka tentang hidup mereka sendiri.

Bagi LaVon, duit yang ditawarkan hanyalah umpan bagi menarik dirinya masuk ke dalam satu dunia lain, membuatkan dia mampu meneruskan hidup sebagai seorang yang mempunyai impian dan wawasan.

Untuk itu, LaVon sangat berterima kasih kepada DaVone Boggan kerana pada mulanya memancingnya dengan duit, tetapi akhirnya menunjukkan kepadanya jalan keluar yang selama ini tidak pernah dia sedari wujud untuk insan seperti dirinya.


Tardigrade: makhluk halus yang paling tahan lasak di dunia

Jika anda diajukan soalan "Spesies apakah yang paling lasak dan kuat di dunia?" berkemungkinan anda akan menjawab haiwan besar dan bengis seperti singa, dinosaur ataupun naga. Tapi tahukah anda, spesies makhluk yang paling tahan lasak adalah sebesar sebutir pasir sahaja?

Tardigrade ialah sejenis makhluk yang sangat lasak dan kuat. Terdapat kurang lebih 1,000 spesies Tardigrade dalam dunia. Makhluk ini adalah sangat kecil iaitu sebesar sebutir pasir dengan saiz purata sekitar 0.04 inci (1.016 mm).

Mari kita kenali spesies ini dengan lebih dekat lagi. Berikut adalah 7 fakta menarik mengenai Tardigrade yang dapat dikongsikan bersama:

Tardigrade ini juga dikenali dengan nama “beruang air” atau “khinzir lumut”. Ini berdasarkan rupa mereka dan habitat yang didiaminya. Manakala Tardigrade itu sendiri membawa maksud “gerakan perlahan”. Mereka juga boleh berenang menggunakan kaki mereka.

Para penyelidik menganggarkan bahawa beruang air ini telah wujud sekitar 600 juta tahun lamanya. Sedangkan dinosaur yang pertama direkodkan hidup sekitar 230 juta tahun yang lalu. T-Rex dan dinosaur lain kelihatan seperti sangat muda jika dibandingkan dengan Tardigrade ini.

Kebanyakan Tardigrade ini hidup di persekitaran berair atau berlumut. Namun begitu, daya ketahanannya yang tinggi membuatkan ia dapat hidup dalam apa jua keadaan ekstrem sekalipun. Saiznya yang sangat kecil membuatkan ia sangat sukar dibunuh.

Apa yang membuatkan hidup mereka sangat bertahan lama? Ia adalah disebabkan Cryptobiosis yang bermaksud “hidup tersembunyi”. Beruang air ini berhibernasi dalam bentuk yang sangat melampau. Mereka berupaya menurunkan metabolisma badan sehingga 0.01% untuk kekal hidup seminima yang boleh. Adalah hampir mustahil untuk membuatkan mereka mati.

Tardigrade masih dapat bertahan walaupun pada suhu yang mampu membekukan atau membakar manusia dengan mudah. Para saintis pernah mendedahkan Tradigrade kepada suhu panas mencecah 148.8 darjah Celsius dan juga suhu beku mencecah -272 darjah Celsius, namun ia masih dapat bertahan.

Tanpa bantuan sut angkasa yang lengkap, manusia hanya mampu bertahan selama beberapa minit sahaja di ruangan angkasa lepas. Akan tetapi, beruang air ini dapat melakukannya hingga 10 hari lamanya. Ketahanan mereka terhadap tekanan udara di angkasa lepas dan radiasi cahaya UV juga adalah 100 kali ganda lebih daripada manusia.

Ingin membela beruang air ini? Sebenarnya tidaklah begitu susah untuk mendapatkan sebutir Tardigrade. Anda hanya perlu mencari kawasan berlumut dan berair, kemudian gunakan bantuan mikroskop untuk melihatnya. Selamat berjaya.

Itulah serba sedikit maklumat tentang spesis yang mula ditemui oleh saintis Jerman pada tahun 1776 ini. Mungkin kini pandangan anda tentang spesies paling kuat di dunia telah berubah.


Kenali Erica, robot pembaca berita pertama di dunia

Android adalah sejenis robot yang dicipta untuk kelihatan dan berkelakuan sama seperti seorang manusia. Pada masa lalu, android hanya banyak dilihat di dalam filem dan di kaca televisyen sahaja. Hanya baru-baru ini sahaja kita menyaksikan teknologi canggih yang boleh melahirkan android nyata dan seakan manusia ini. Mari kita kenali salah satu android yang menjadi bualan serata dunia ini.

Erica yang cantik, menarik dan kelihatan seperti anak patung ini sebenarnya sebuah android yang direka menyerupai gadis muda berumur sekitar 23 tahun. Erika mungkin akan menjadi pembaca berita di kaca televisyen negara matahari terbit itu menurut satu laporan oleh Wall Street Journal. Erica juga mempunyai sistem kepintaran bertutur yang paling canggih di dunia buat masa ini.

Wall Street Journal juga melaporkan suara Erica mungkin akan digunakan di dalam pengangkutan awam untuk pemberitahuan notis dan maklumat. Erica adalah hasil daripada salah satu projek sains termahal di Jepun.

Daily Mail telah menemuramah Hiroshi Ishiguro, pengarah Makmal Penyelidikan Robotik di Universiti Osaka dan juga pencipta Erica. Ishiguro berkata android itu akan mula menggantikan manusia menjadi pengacara berita seawal April ini. Ishiguro sebelum ini pernah mencuba untuk berusaha menjadikan robotnya sebagai pembaca berita sejak dari 2014 lagi.

Erica mungkin sangat sesuai untuk memegang jawatan ini. Sebagai permulaan, dia mampu menghafal skrip dan boleh duduk di atas kerusi seperti pembaca berita lain. Pada asalnya Ishiguro memberitahu yang beliau telah mencipta Erica untuk menjadi penyambut tetamu. Akan tetapi, beliau memang sentiasa mengimpikan pencapaian yang lebih daripada itu.

Ishiguro berkata apa yang membuatkan Erica berbeza dengan robot yang lain adalah kerana ia mempunyai karisma. Erica berupaya berbual dengan manusia kerana telah dimuatkan dengan teknologi yang dapat membezakan nada suara, mimik muka dan juga infra merah untuk mengimbas wajah hadirin lain di dalam seluruh ruangan. Menurut Ishiguro lagi, robot yang sangat mesra dan peramah itu akan mempunyai "kesedaran bebas" pada masa yang akan datang.

Daily Mail melaporkan Erica masih tidak boleh menggerakkan tangannya lagi, namun mampu membuat gerakan pada wajah, leher dan bahu bagi memperbaiki perbualannya dengan manusia. Erica boleh mengetahui siapakah yang bertanyakan soalan kepadanya menggunakan pengesan infra merahnya. Ishiguro juga berkata Erica seolah-olah mempunyai “jiwanya tersendiri”.

Ada sesetengah orang yang masih skeptik terhadap Erica yang dilihat sebagai menakutkan itu. Mereka beranggapan Erica masih belum boleh mengendalikan wawancara bersama penonton manusia yang ramai. Sebahagian yang lain berfikiran sebaliknya.

Pada Oktober 2017, sebuah robot bernama Sophia telah diberi kewarganegaraan oleh Arab Saudi setelah membuat wartawan kagum dengan caranya menjawab soalan di persidangan teknologi yang berlangsung di Riyadh. Sophia juga telah diberi peluang untuk berucap di Persidangan Summit di Geneva pada Jun 2017.

Apabila ditanya soalan, Sophia menunjukkan mimik muka bersahaja sambil bertanya kepada penonton “Adakah saya kelihatan menakutkan? Jika benar sekalipun, anda perlu biasakan diri mengenainya.” Sophia ialah sebuah android buatan Hong Kong dan diprogram di Britain oleh seorang pakar robot iaitu David Hanson.

Persoalan sama ada Erica dapat menyaingi atau menandingi pencapaian rakannya Sophia di Arab Saudi, masih menjadi satu tanda tanya. Kita tunggu sahaja nanti bagaimana dia akan memulakan kerjayanya sebagai pembaca berita tidak lama lagi.


Kisah Kejayaan Pengasas Airbnb: Daripada Menjual Bijirin Kepada Jutawan

Kejayaan Airbnb sebagai platform bilik atau rumah sewaan tidak tercapai dengan sekali percubaan. Banyak cabaran dan halangan yang dilalui oleh pengasas-pengasasnya sebelum ia dikenali di seluruh dunia.

Kisah bagaimana pengasas-pengasas Airbnb membangunkan syarikat mereka sangatlah berinspirasi. Tanpa sebarang pelabur serta puluhan ribu hutang kad kredit, pengasas-pengasas syarikat ini terpaksa menjual bijirin bagi membolehkan syarikat mereka untuk terus beroperasi. Hanya 2 tahun kemudian Airbnb dilihat berpotensi oleh para pelabur.

Kisah Airbnb melibatkan kegigihan, tekad dan keberanian. Segalanya bermula pada hujung tahun 2007 di San Francisco. 2 orang pengasas utama Airbnb iaitu Brian Chesky dan Joe Gebbia baru sahaja berpindah dari New York. Sedang mengganggur, mereka tidak mampu untuk membayar sewa rumah dan giat mencari cara untuk mendapatkan pendapatan.

Ketika persidangan Industrial Design, mereka perasan semua bilik hotel di bandar tersebut penuh ditempah. Persidangan tersebut berjaya menarik ramai pelawat dari luar. Kedua anak muda ini nampak akan peluang yang bakal mengubah hidup mereka. Mereka membeli beberapa buah airbed (tilam angin) dan segera membangunkan sebuah laman sesawang yang dipanggil 'AirBedAndBreakfast.com'.

Idea awal penubuhan laman tersebut adalah bagi menawarkan pelawat sebuah tempat untuk tidur dan bersarapan pagi. Mereka mengenakan caj sebanyak $USD80 bagi satu malam. Idea mereka ternyata berjaya apabila mendapat tetamu-tetamu pertama yang terdiri daripada seorang lelaki India berusia 30 tahun, seorang wanita berusia 35 tahun dari Boston dan seorang lelaki berusia 40 tahun dari Utah.

Tidak lama kemudian, Brian dan Joe mendapat ahli baru sebagai pengasas bersama iaitu seorang graduan Harvard yang juga arkitek teknikal iaitu Nathan Blecharczyk. Walaupun berjaya pada awalnya, kini mereka menemui jalan buntu kerana selepas tamat persidangan tersebut, mereka tidak lagi mempunyai tetamu yang memerlukan tempat tidur. Lama mereka hanya mempunyai 2 orang pengguna berdaftar, dan salah seorang daripadanya adalah Brian sendiri.

Kemudiannya, mereka membuat pelancaran syarikat mereka di Southwest Conference & Festivals (SXSW), dan hanya menerima 2 tempahan. Sangat mengecewakan, namun mereka tidak berputus asa.

Selepas menambahbaik laman sesawang mereka, syarikat tersebut melakukan pelancaran semula pada Ogos 2008, tidak lama selepas Democratic National Convention di Denver.

Antara komen awal tentang idea ini adalah mereka tidak mampu bertahan untuk tempoh yang lama kerana orang ramai sudah pasti takut untuk menyewakan kerana risiko akan kes-kes rogol, rompak dan lain-lain jenayah. Tetamu juga pasti akan risaukan perkara yang sama.

Walaubagaimanapun, lebih daripada 600 orang menggunakan perkhidmatan mereka ketika Democratic National Convention. Penyokong Obama menyewakan kepada penyokong Obama yang lain. Namun, kejayaan ini hanya sementara kerana persidangan bukanlah diadakan setiap hari.

Siapa sangka pengasas-pengasas Airbnb terpaksa menjual bijirin untuk terus hidup? Selepas persidangan sebelum ini, permintaan terhadap perkhidmatan mereka berkurangan dan mereka terpaksa mencari idea untuk membayar hutang syarikat dan terus berkembang.

Dalam keadaan terpaksa, idea tercetus untuk mendapatkan sumber kewangan dengan cara yang cepat. Caranya, mereka menjual bijirin Obama O's dan Cap'n McCains ketika kempen pilihan raya.

Airbnb menerima pelaburan pertama sebanyak $USD20,000 daripada Y Combinator. Dalam masa yang sama, mereka hanya mampu menjana pendapatan sebanyak $USD200 seminggu. Dengan pelaburan yang diperolehi, mereka membuat keputusan untuk menggunakan wang tersebut untuk ke New York, pasaran terbesar mereka bagi berjumpa pengguna.

Mereka menyedari bahawa masalah utama yang menjadi penghalang Airbnb untuk berkembang adalah gambar senarai unit untuk disewa yang tidak berkualiti. Jadi, mereka membeli sebuah kamera dan pergi dari pintu ke pintu untuk mengambil gambar yang lebih baik untuk setiap unit sewaan.

Pada Januari 2009, ketiga-tiga pengasas dijemput untuk menghadiri kursus musim sejuk oleh pelabur mereka. Pada masa yang sama, Paul Graham dari Y Combinator turut cuba untuk meyakinkan pelabur (VC) terkenal Fred Wilson untuk melabur di Airbnb.

Fred tidak berminat dengan idea Airbnb dan menolak tawaran untuk melabur. Ternyata tindakan ini sangat merugikan Fred, dan beliau ada menyatakan kekesalan kerana tidak melabur kepada Airbnb dalam sebuah post di blog beliau beberapa tahun lalu.

Selepas lawatan ke New York, syarikat mereka mula berjaya menarik ramai pengguna dengan imej unit sewaan yang lebih menarik dan meyakinkan. Fokus perniagaan mereka juga beralih daripada sekadar sewaan bilik kepada sewaan seluruh unit untuk pelbagai jenis kediaman. Pada Mac 2009, nama 'AirBedAndBreakfast.com' ditukarkan kepada airbnb.com.

Pada waktu yang sama, Airbnb sudah mempunyai lebih 2500 listing dan pengguna berdaftar sekitar 10,000. Segalanya kini hanyalah sejarah. Statistik terkini menunjukkan AIrbnb mempunyai lebih daripada 2 juta listing di kira-kira 190 negara dan 34,000 bandar. Tuan rumah Airbnb juga telah menerima lebih daripada 40 juta orang tetamu. Kini, syarikat Airbnb bernilai kira-kira $USD25.5 bilion.

Untuk berjaya bukanlah mudah. Terdapat banyak halangan yang terpaksa dilalui sebelum dapat merasa hasilnya. Kalau kita baca kisah-kisah orang berjaya, tiada seorang pun yang berjaya dengan usaha yang pertama. Pasti gagal beberapa kali dahulu baru dapat berdiri dengan teguh.


10 Nasihat Rasulullah S.A.W Kepada Abu Dzar Yang Sangat Berguna Untuk Umat Masakini

Rasulullah S.A.W diutuskan kepada umat manusia bukanlah hanya untuk membimbing orang Islam tetapi semua makhluk yang bernama manusia. Baginda adalah orang yang paling bijaksana dalam berkata-kata dan segala apa yang dikatakan baginda adalah benar belaka.

iluminasi.com ingin kongsikan antara 10 nasihat Rasulullah S.A.W kepada sahabatnya Abu Dzar Al-Ghifari ketika beliau terlihat baginda berseorangan di masjid di Madinah. Abu Dzar mengambil peluang untuk meminta nasihat daripada baginda.

"Wahai Abu Dzar! Ambillah kesempatan terhadap 5 perkara sebelum dirampas 5 perkara. Masa muda sebelum masa tua, masa sihat sebelum sakit, kekayaan sebelum kemiskinan, masa lapang sebelum sempit, dan masa hidup sebelum mati,".

Di sini kita dapat melihatkan betapa pentingnya untuk tidak mengambil mudah segala apa yang kita ada, sebelum ia ditarik balik yang kita tak tahu bila akan berlaku. Hanya apabila kita kehilangannya barulah kita akan menyesal.

"Wahai Abu Dzar! Berjaga-jaga dengan sikap bertangguh kerana engkau hidup pada hari ini dan bukan hari esok. Jika ada hari esok untuk engkau, berbuatlah engkau pada hari esok seperti mana hari ini. Dan jika tiada esok bagimu, pasti akan engkau menyesal dengan sepenuh kesal akan peluang yang engkau terlepas hari ini,"

Tak kiralah apa sahaja yang perkara yang baik, jangan ditangguhkan kerana kita tak tahu sama ada masih ada peluang untuk kita pada hari esok. Rasulullah S.A.W sendiri merupakan seorang yang tidak bertangguh seperti sabda baginda lagi :

"Wahai Abu Dhar! Apabila engkau bangun pagi jangan bercakap pada dirimu tentang malam, dan pada malamnya tak perlu engkau risau mengenai pagi esok kerana pastinya engkau tidak tahu apa keadaanmu esok,".

"Ketahuilah bahawa engkau berada dalam dua bahaya, iaitu ketawa terhadap sesuatu yang tidak menyenangkan dan kemalasan walaupun tidak letih,".

Nasihat ini sememangnya tepat mengenai kepada kita di zaman serba canggih dimana teknologi canggih membuatkan kita membuang masa dan malas. Ketika mana media sosial membolehkan kita berhubung dengan keluarga dan rakan dengan lebih mudah, ia telah membuatkan kita leka dan lalai.

"Wahai Abu Dzar! Apabila ditanyakan tentang sesuatu yang engkau tidak tahu, katakanlah, "Aku tidak tahu!". Engkau akan terselamat daripada akibatnya. Janganlah engkau menghukum sesuatu yang engkau tidak tahu,".

Ramai di antara kita yang mudah menghukum dengan sesuatu yang kita tidak arif, akibat daripada maklumat yang tidak diketahui kesahihannya. Ayat ini mengajar kita supaya kita tidak sewenang-wenangnya berkata perkara yang kita tak tahu.

Dalam era dimana segala maklumat di hujung jari, Google menjadi tempat kita merujuk walaupun kemungkinan sebahagiannya tidak benar dan ini mengundang kecelakaan.

"Wahai Abu Dzar! Akan sampai satu hari dimana ahli syurga akan pergi kepada ahli neraka dan berkata, "Apa yang membuatkan kamu semua masuk neraka? Kami pastinya masuk syurga disebabkan kamu semua mengajarkan kami!". Dan ahli neraka menjawab, "Kami hanya menyuruh orang lain melakukan kebaikan tetapi kami sendiri tidak melakukannya,".

Agak seram mendengarkan mesej ini kerana ia benar-benar berlaku dalam masyarakat kita. Bagi penulis yang sedang menulis artikel ini berharap penulis sendiri tidak terperangkap dalam menasihati orang lain, namun tidak dipraktikkan dalam hidup.

"Sesungguhnya mereka yang beriman melihat dosa-dosa mereka seperti batu-batu besar, dan mereka takut ia akan jatuh menghempap mereka. Dan sesungguhnya mereka yang tak beriman berasakan dosa mereka seperti seekor lalat terbang melepasi hidung mereka.

"Wahai Abu Dzar! Sesungguhnya apabila Allah mengkehendaki sesuatu kebaikan kepada hambanya, Dia akan menampakkan dosa-dosa mereka di depan mata mereka. Dan apabila Dia mengkehendaki keburukan terhadap hambanya, Dia akan membuatkan mereka lupa akan dosa-dosa mereka,"

Bagi setiap tindakan yang melanggar perintah Allah pasti akan dirasai oleh mereka yang beriman. Amatlah berbahaya jika kita tidak berasakan apa-apa terhadap dosa yang dilakukan, sama ada kepercayaan kita semakin berkurangan, ia menunjukkan hubungan kita dengan Allah yang semakin jauh.

"Wahai Abu Dzar! Janganlah engkau melihatkan betapa kecilnya dosa yang dilakukan, tetapi lihatlah siapa yang engkau ingkari,".

"Wahai Abu Dzar! Allah telah membuatkan aku untuk cintakan solat seperti makanan dicintai oleh mereka yang lapar, dan air oleh mereka yang dahaga. Dan sesungguhnya yang lapar apabila makan akan kenyang dan yang minum akan hilang dahaga, namun aku tak pernah puas dengan solat,".

Lihatlah bagaimana kecintaan baginda terhadap solat, namun bagi kita, solat bulat-bulat dianggap sebagai kewajipan atau tugasan. Malah ada yang berasakan ia sebagai beban. Baginda juga menerangkan kepentingan solat sebagai jalan untuk memohon sesuatu:

"Wahai Abu Dzar! Sesungguhnya, selagi engkau masih dalam solat, engkau sedang mengetuk pintu Yang Maha Kuasa, dan sesiapa yang mengetuk pintu tersebut akan dibuka sendiri oleh Dia,".

"Mahukah aku ajarkan sesuatu yang menguntungkan engkau dengan bantuan Allah? Aku menjawab, "Ya Rasulullah S.A.W", dan baginda bersabda: "Kenalilah Allah S.W.T ketika engkau lapang dan senang dan Allah akan mengingati engkau di waktu engkau susah,".

Ya, hakikatnya majoriti daripada kita hanya akan sujud dan berdoa kepada Allah hanya ketika kita memerlukan pertolongan dan dilanda musibah. Apabila hidup kita senang dan lapang, Allah seperti tidak wujud bagi kita.

"Wahai Abu Dzar! Dunia ini semata-mata penjara bagi orang beriman dan syurga kepada mereka yang tidak,".

Dengan kehidupan kita sekarang ini yang hanya memandang kebendaan sehinggakan semua orang berlumba-lumba untuk menjadi kaya tanpa mengira halal haram, menunjukkan bahawa kita semakin terpesong.

Kita disuruh mencari kekayaan dunia tetapi tidaklah sehingga ia melupakan kita akan hari akhirat. Malah harta itu sendiri akan membuatkan seseorang yang beriman masuk syurga lebih lambat berbanding orang miskin yang beriman.

Rasulullah S.A.W bersabda : “Orang beriman yang miskin akan masuk syurga sebelum orang-orang kaya iaitu lebih dulu setengah hari yang sama dengan 500 tahun.”

"Wahai Abu Dzar! Berjaga-jagalah dengan mengumpat kerana ia lebih jahat daripada berzina! Jadi aku bertanya, "Wahai Rasulullah S.A.W, kenapa engkau berkata begitu?". Baginda pun menjawab : "Kerana manusia boleh berzina dan bertaubat kepada Allah dan Allah pasti akan mengampunkannya. Tetapi dosa mengumpat tidak boleh diampunkan sehinggalah orang yang diumpat memaafkannya,".

Ini antara perkara yang paling dahsyat, dan dalam masa yang sama paling banyak dilakukan dalam masyarakat ketika ini. Disebabkan kemudahan media sosial, mengumpat menjadi lebih mudah, malah menjadi tabiat seolah-olah ia sesuatu yang baik untuk dilakukan.

Ingatlah, setiap apa yang diucapkan di dunia akan dipertangungjawabkan di ahkhirat kelak. Jadi sebelum komen di media sosial, fikir masak-masak. Untuk selamat, amalkanlah apa yang dinasihatkan Rasulullah S.A.W kepada Abu Dzar, iaitu langsung tidak mengendahkan gosip :

"Wahai Abu Dzar! Tinggalkan perkara yang tidak melibatkan engkau. Diam daripada berkata-kata perkara yang tidak melibatkan engkau, dan jagalah lidahmu seperti mana engkau menjaga hartamu,".

Perbualan penuh antara Rasulullah S.A.W dan Abu Dzar boleh dirujuk di sini.


Tanmay Bakshi : Programmer Termuda IBM Berusia 12 tahun

Usia 12 tahun adalah usia kanak-kanak sedang membesar. Rata-rata daripada kanak-kanak ketika ini menghabiskan masa dengan rakan-rakan dan pada zaman ini, lebih kepada bermain dengan gajet yang mempunyai pelbagai jenis aplikasi.

Namun bagi kanak-kanak India ini, Tanmay Bakshi, beliau sudah berada jauh meninggalkan bukan sahaja rakan sebaya, malah orang dewasa. Pada usia 9 tahun, Tanmay sudah melancarkan aplikasi iPhone pertamanya iaitu "tTables", yang membantu kanak-kanak mempelajari pendaraban. Setelah 3 kali ditolak oleh Apple Store, akhirnya ia diluluskan.

Dan pada usia 13 tahun, Tanmay bekerja sebagai salah seorang tenaga kerja Artificial Intelligence di IBM. Beliau juga merupakan pengaturcara komputer sistem IBM Watson yang termuda di dunia. IBM Watson adalah enjin pintar yang mengendalikan Artificial Intelligence dan juga Intenet of Things (IoT).

Tak cukup dengan itu, Tanmay juga merupakan seorang penulis buku dan juara IBM Cloud dan penasihat kehormat Cloud IBM. Tanmay mampu mengaturcara dalam pelbagai bahasa komputer termasuklah swift, VB, Java dan C#.

Terdapat desas-desus bahawa kanak-kanak ini bekerja di Google dengan bayaran gaji sebanyak RM6.6 juta, namun itu hanyalah khabar angin.

Tanmay mula "jatuh cinta" dengan komputer ketika seawal usia 5 tahun. Sifat ingin tahu yang sangat tinggi ditunjukkan oleh Tanmay kerana melihatkan bapanya yang sering mengaturcara komputer.

Bermula dengan menghasilkan program pertamanya iaitu paparan "Hello World", beliau mula mempelajari bahasa-bahasa komputer yang lain. Bagi kanak-kanak pintar ini, beliau tidak bersekolah seperti rakan sebayanya kerana Tanmay bersekolah sendiri di rumah yang dirasakan sebagai kelebihan baginya.

Dengan ini Tanmay dapat menyelaraskan pengekodannya dengan apa yang dipelajari. Sebagai contoh, jika terdapat konsep matematik yang perlu dipelajari, Tanmay akan menggunakan algoritma tersebut untuk mencipta aplikasi.

Namun, ia bukan datang dengan semudah itu. Hampir 40% daripada masa seharian. Beliau juga sangat aktif di laman Youtube dengan menghasilkan video-video bagi berkongsikan ilmu yang ada. Ketika ini akaun Youtube beliau mempunyai lebih daripada 237,000 pengikut.

Walaupun lebih pintar daripada rakan seusia, namun hidup Tanmay juga seperti kanak-kanak biasa. Beliau gemar bermain ping pong di waktu lapangnya. Sama ada dengan rakan atau dinding, beliau akan berlatih setiap hari.

Ketika ditanyakan mengenai teknologi masa depan seperti Artficial Intelligence dan Virtual Reality, Tanmay berkata beliau tak faham mengapa ramai pihak yang takutkan teknologi Artificial Intellingece.

Menurutnya, AI dihasilkan oleh manusia untuk membantu manusia dan kita boleh menghentikannya bila-bila masa yang kita suka. Jadi, tak ada apa yang perlu dirisaukan, dan ia telah membantu dalam pelbagai bidang seperti sains perubatan, media sosial, penyelidikan, pendidikan dan banyak lagi.

Tanmay ketika ini menghasilkan program "AskTanmay" yang berasaskan Watson. Ia merupakan program "Natural Language Question Answer" berasaskan web pertama yang dibina melalui bantuan Watson. Ia boleh dibandingkan dengan Siri atau pun Google Now, namun ia agak berlainan.

Tanmay mahukan program ini berkembang menjadi penyelesaian yang lebih baik, dan ia adalah sumber terbuka yang boleh diakses oleh orang ramai.

Rancangan masa depan kanak-kanak hebat ini masih lagi dalam perancangan. Namun kini beliau hanya mahu terus menghasilkan projek-projek dan menghadiri lebih banyak konferens. Ini amat penting bagi mengumpulkan pengalaman dan ilmu.

Tanmay juga menyuarakan keinginannya menghasilkan lebih banyak video dan buku.


5 Kartun Animasi Nostalgia 80an Yang Patut Diberi Nafas Baru

Admin adalah salah seorang kanak-kanak yang membesar dalam tahun 80-an jadi rasa hendak melihat nostalgia dihidupkan semula itu agak kuat, terutamanya kartun-kartun yang kami kerap tonton sewaktu kecil dulu.

Kami sudah melihat imaginasi semula Transformers dilakukan melalui kaedah zaman moden, begitu juga siri Thundercats yang dibuat semula seiring dengan permintaan masyarakat dunia sekarang. Bagaimanapun, era 80-an menyimpan terlalu banyak kartun-kartun animasi yang boleh dikatakan perlu dihidupkan semula dalam zaman moden, kerana bagi kami, kartun-kartun ini menyimpan 1001 nostalgia semasa kami membesar.

Berikut adalah 5 siri kartun keluaran tahun 80 an yang kami rasakan sesuai untuk diberikan wajah baru oleh mana-mana produksi animasi atau lebih baik lagi, dalam filem aksi yang pasti akan membuatkan jutaan peminat teruja.

Siri ini memaparkan 3 orang watak utama, Saber Rider, Fireball Hikari dan Colt Willcox dengan setiap orang mempunyai perwatakan berbeza mengikut personaliti serta negara asal kelahiran mereka.

Saber Rider adalah seorang pemuda British yang mempunyai etika yang tinggi, sopan serta tidak kerap menurut emosi. Fireball Hikari pula adalah seorang pemuda Jepun yang berani serta langsung tidak takut menempuh cabaran ekoran hidupnya dahulu sebagai pelumba kereta handalan sementara Colt pula adalah seorang koboi Amerika yang mempunyai kemahiran menembak yang tinggi namun perangainya agak keras dan tidak suka menurut arahan.

Setiap seorang mempunyai kenderaan masing-masing dan apabila keadaan sudah jadi terlalu mendesak, mereka akan memanggil senjata terkuat mereka- sebuah kapal terbang gergasi yang boleh bertukar menjadi sebuah robot besar bernama Ramrod. Proses transformasi Ramrod, adalah sesuatu yang sangat dinantikan kanak-kanak era tersebut setiap kali episod Saber Rider dimainkan di televisyen.

Sekiranya Transformers memperkenalkan generasi terdahulu kepada robot yang bertukar menjadi kenderaan, siri M.A.S.K pula mempersembahkan idea yang sedikit berlainan. Kebanyakan kenderaan yang ada dalam siri ini mampu bertukar daripada satu bentuk asal kepada satu bentuk lain. Selain itu, rekaan topi keledar yang berlainan untuk setiap watak M.A.S.K juga merupakan salah satu daya penarik paling hebat bagi kami dulu.

Demam M.A.S.K yang melanda negara kita tidak terhenti dikaca televisyen sahaja. Pasaraya yang menjual permainan penuh dengan kanak-kanak yang mendambakan ibu ayah mereka supaya membelikan sekurang-kurangnya satu atau dua permainan M.A.S.K, kerana permainannya cukup unik (waktu itu) serta agak cantik buatannya.

M.A.S.K mengisahkan tentang sekumpulan askar bergelar Mobile Armored Stike Kommand atau M.A.S.K (apa lagi?) menentang kejahatan yang dilakukan VENOM atau Vicious Evil Network of Mayhem. Setiap episod berlegar kepada perkara buruk yang dilakukan oleh VENOM dan bagaimana pasukan M.A.S.K mencegahnya, dengan ahli-ahli M.A.S.K yang terpilih menyertai akan datang dari seluruh dunia, atas kapasiti dan keupayaan yang sesuai dengan misi yang bakal dijalankan.

Dalam dunia fantasi yang dipenuhi magis dan teknologi moden, pihak Spectral Knights terpaksa berlawan dengan satu lagi pihak jahat yang menggelarkan diri mereka Darkling Lords. Siri Visionaries terpaksa ditamatkan hanya selepas satu musim berikutan sambutan kurang memberangsangkan.

Bagaimanapun bagi mereka yang sempat mengikuti kisah Spectral Knights dan Darkling Lords ini, pasti kagum melihat idea menggunakan magis dalam menukarkan seseorang individu menjadi haiwan.

Sementara itu, adegan menyeru makhluk-makhluk magis menggunakan tongkat dengan menggunakan ayat-ayat yang diperlukan juga menjadi keunikan Visionaries berbanding kartun-kartun lain sezamannya. Kenapa Visionaries tidak begitu menjadi? Kami andaikan kerana siri ini tidak mempunyai tahap 'cool' kepada kanak-kanak. Siri ini tampak lebih matang temanya berbanding siri-siri kartun lain dalam senarai ini.

Pengaruh kartun SilverHawks pada kanak-kanak tahun 80-an agak tenggelam jika dibandingkan dengan siri Thundercats yang lebih diminati seantero dunia. Bagaimanapun, SilverHawks berjaya menjadi antara kartun paling diminati kanak-kanak di Malaysia, sehinggakan salah sebuah francais makanan segera mengambil langkah menjadikan hadiah topeng muka watak-watak siri tersebut sebagai daya penarik untuk anak memaksa ibu bapa ke sana.

Siri SilverHawks mengisahkan tentang sekumpulan manusia bionik yang telah menukarkan tubuh mereka supaya mempunyai kebolehan seperti seekor helang. Pertarungan mereka dengan satu kumpulan penjahat yang dikenali sebagai Mon'Star membawa SilverHawks menjelajah angkasa lepas.

Terdapat banyak ura-ura yang pemilik hakcipta SilverHawks ketika ini, Warner Bros mahu menerbitkan semula kisah SilverHawks dalam bentuk filem, namun setakat ini belum kelihatan lagi perancangan konkrit yang benar-benar meyakinkan peminatnya.

Pada tahun 2007 (!!) bumi dikawal oleh seorang individu gila kuasa yang menggunakan hasil ciptaaannya, sebuah mesin yang menjadikan manusia yang berada di dalam radius kawalannya tidak lebih daripada seorang yang mirip dengan zombi. Dibantu oleh 5 orang askar upahan, individu itu berjaya melemahkan tamadun manusia dan mengawal masyarakat dunia.

Kemunculan 5 orang askar pelbagai negara menjadi penghalang kepada kejayaan mutlak individu yang dikenali sebagai Overlord itu. Kumpulan askar itu yang diketuai Dirk Courage, berjaya mengumpulkan beberapa orang askar dari Jepun, USSR dan Jerman Barat serta beberapa orang askar lain membuatkan perancangan Overlord banyak terganggu.

Siri animasi 'Spiral Zone' tidak popular seperti siri-siri lain, tetapi temanya yang lebih matang serta tidak takut memaparkan kesengsaraan sebenar yang dialami manusia yang terseksa ekoran kesan mesin Overlord itu, membuatkan Spiral Zone menjadi siri animasi yang mempunyai impak yang besar kepada mereka yang menontonnya.

Besar kemungkinan siri ini juga mungkin menjadi antara pengenalan paling awal seseorang kanak-kanak kepada dunia dan genre sci-fi moden.


Kisah persahabatan 2 Genius : Albert Einstein dan Charlie Chaplin

Siapa sangka saintis paling hebat dalam sejarah amat cocok bersahabat dengan seorang bintang filem slapstick terkenal?

Charlie Chaplin pertama kali bertemu dengan Albert Einstein semasa kali kedua lawatan Einstein ke Amerika Syarikat sekitar tahun 1930-31 apabila Einstein menerima undangan untuk memberikan kuliah di Institut Teknologi California.

Einstein ketika itu sedang berada di kemuncak kemasyhurannya dan sentiasa diekori oleh wartawan akhbar serta ahli-ahli akademik yang sentiasa meminta penjelasan mengenai teori-teori fiziknya. Namun, orang yang paling ingin dijumpainya bukanlah rakan saintis, sebaliknya seorang 'pak lawak'.

Semasa tiba di Amerika Syarikat pada bulan Disember tahun itu, beliau telah menghabiskan masa beberapa hari di New York di mana beliau diraikan dengan begitu hebat dan secara besar-besaran. Kemudian, barulah beliau menuju ke California. Carl Laemmle yang merupakan ketua Universal Studios tahu bahawa Einstein adalah seorang peminat filem. Jadi, dia menjemput Einstein untuk datang ke Hollywood menonton filem "All Quiet on the Western Front" (yang pernah dicatat sebagai 'sebuah filem menarik' dalam diari Einstein).

Einstein telah mengambil peluang itu untuk meminta ketua studio itu supaya memperkenalkannya dengan Charlie Chaplin.

Setelah membuat panggilan menghubungi Chaplin, perjumpaan pertama mereka diatur. Kedua-dua saintis dan bintang komedi itu berjumpa di Universal Studios di mana mereka menghabiskan masa dengan membuat lawatan dan makan tengah hari bersama-sama.

Sememangnya mereka amat serasi dari saat pertama berjumpa lagi. Sejurus selepas bertemu, mereka terus berbual mesra sambil berjenaka dan bertukar-tukar rasa ingin tahu. Dalam autobiografi Chaplin, beliau menceritakan tanggapan pertamanya apabila pertama kali melihat Einstein. Menurut Chaplin, rupanya saling tak tumpah seperti orang German berbangsa Alpine yang tipikal namun periang dan sangat peramah. Walaupun peribadi Einstein nampak tenang dan lembut, Chaplin merasakan ia memendam satu pembawaan yang sangat beremosi. Dari situlah Einstein mencurahkan segala keupayaan intelektualnya yang luar biasa.

Dalam autobiografi Chaplin tercatat, ketika lawatan itulah isteri Einstein, Elsa, telah menariknya ke tepi dan berbisik untuk menjemput sendiri dirinya beserta Einstein ke rumah Chaplin. Walaupun terpaksa akur, namun Chaplin berasa amat teruja dan gembira. Beliau telah mengaturkan satu jamuan makan malam tertutup antara mereka bertiga. Semasa makan, Elsa telah menceritakan kisah bagaimana Einstein mencetuskan teori yang telah mengubah sejarah dunia sekitar tahun 1915 itu.

Elsa mendedahkan, pada suatu pagi, Einstein tidak menyentuh langsung sarapan paginya dan memberitahu Elsa, "Sayang, saya mempunyai satu idea yang hebat!" sebelum terus duduk bermain piano sambil terhenti-henti kerana menulis nota. Elsa tidak sabar menunggu berita selanjutnya dan meminta Einstein menceritakan segala-galanya namun Einstein berkata beliau masih memerlukan sedikit masa. Beliau kemudian terus bangun dan masuk ke bilik. Setelah itu, Einstein berkurung di dalam biliknya selama dua minggu. Segala makanan dihantar ke bilik kerana Einstein tidak keluar-keluar. Akhirnya, selepas dua minggu barulah Einstein keluar dengan muka pucat dan lesu, bersama dua helai kertas yang tertulis segala teorinya berkaitan kerelatifan am. Beliau datang kepada Elsa dan berkata, "Inilah dia."

Chaplin dan Einstein terus berhubung selepas perjumpaan pertama itu. Bintang filem itu menjemput Einstein datang ke tayangan perdana filem terbarunya berjudul "City Lights" (1931) sebagai tetamu undangan istimewa. Semasa mereka berdua tiba ke karpet merah, pihak akhbar berebut untuk mengambil gambar dan orang ramai berpusu-pusu ingin melihat mereka. Dikhabarkan pasangan sahabat itu popular atas sebab yang bertentangan - Einstein terkenal kerana tiada sesiapapun yang memahami dirinya, manakala Chaplin pula terkenal kerana difahami semua orang walaupun tanpa sepatah kata.

Apabila Einstein datang semula ke California pada musim sejuk antara tahun 1932-33, Chaplin telah mengadakan satu jamuan makan makan untuk memberi penghormatan kepada Einstein. Chaplin bercadang ingin memperkenalkannya kepada Willian Randolph Hearst, seorang pemilik media yang berpengaruh dengan harapan suasana jamuan akan menjadi bertambah meriah dan seronok. Malangnya, mood Einstein tidak begitu baik dan beliau tidak teruja untuk menjelaskan teori rumitnya kepada orang yang bukan dari bidang akademik. Hearst mungkin terasa dengan sikap dingin Einstein dan banyak mendiamkan diri dengan mencuit-cuit pencuci mulutnya. Suasana menjadi agak tegang dan hening sebelum tiba-tiba dipecahkan dengan suara perempuan simpanan Hearst iaitu pelakon komedi Marion Davies yang berkata "Kenapa anda tak mahu potong rambut?" sambil menjalinkan jari-jemarinya ke rambut Einstein yang kusut.

Tidak dapat dipastikan sama ada persahabatan itu telah mampu diselamatkan daripada kejadian buruk itu atau tidak. Pada tahun 1933, Einstein telah melepaskan kerakyatan Jermannya untuk berpindah ke Princeton, New Jersey. Di sana, lingkaran sosial Einstein telah menjadi semakin meluas. Walau bagaimanapun, kisah bersejarah mengenai pertemuan awal Chaplin dan Einstein telah menunjukkan yang kedua-dua lelaki dengan latar belakang berbeza ini pernah berkongsi persefahaman sehingga mampu menjalinkan sebuah persahabatan yang unik dan erat.


Kisah Ota Benga : Manusia Malang Yang Dipaksa Hidup Seperti Haiwan Zoo

Negara yang kita kenali dengan nama Congo ketika ini, satu masa dahulu adalah satu kawasan tidak diterokai. Hutan tebal diapit sungai-sungai berbahaya membuatkan eksplorasi di kawasan tersebut sukar dilakukan.

Hanya pada hujung abad ke 19, raja Belgium, Raja Leopold II, mengarahkan eksplorasi-eksplorasi dilakukan di kawasan itu yang mereka gelarkan dengan nama Congo Free State. Tujuannya adalah untuk mendapatkan peta kawasan tersebut selain daripada cuba menguasai sumber terbesar yang ada di situ - getah.

Tindakan Raja Leopold II menjadikan Congo Free State sebagai salah satu koloni Belgium membuatkan hidup masyarakat asal yang tinggal di sana terseksa. Ramai di antara mereka dijadikan buruh paksa, sesiapa yang enggan akan dihukum seksaan atau lebih teruk, dibunuh.

Dianggarkan seramai hampir 10 juta orang Congolese, suku etnik yang menetap di dalam kawasan hutan tersebut meninggal dunia semasa pemerintahan King Leopold II.

Ota Benga lahir pada tahun 1883 ketika masyarakatnya hidup dalam keadaan ketakutan setiap hari. Siapa sangka berbanding dengan saudara-maranya yang lain, perjalanan Ota akan membawanya lebih jauh.

Tidak diketahui bila tarikh lahir sebenar Ota. Dia membesar dalam suku yang digelarkan Mbuti, yang hidup secara nomad bergantung kepada musim. Keluarganya mempunyai ahli sekitar 20 orang yang sentiasa berpindah randah mencari hasil hutan dengan tiada kediaman tetap.

Ditakdirkan berkahwin dalam usia muda, Ota mempunyai dua orang anak hasil perkahwinannya. Menurut kepercayaan suku Mbuti, itu adalah antara syarat-syarat yang akan membolehkan Ota mengetuai sendiri suku keluarganya satu hari nanti, seperti yang telah diamalkan nenek moyang mereka beratus tahun lamanya.

Pada satu hari ketika Ota keluar berburu, keluarganya diserang sekumpulan askar yang ditubuhkan oleh kerajaan Belgium, yang dinamakan Force Publique. Askar tersebut mula menyusup masuk ke kawasan tersebut berikutan pencerobohan tentera Arab dari Zanzibar, yang mahu menjadikan Congo kawasan milik mereka.

Isteri dan anak-anaknya mati dibunuh, tanpa Ota mampu menyelamatkan mereka. Berikutan tragedi itu, Ota tinggal keseorangan tanpa keluarga. Menurut tradisi Mbuti, seseorang itu perlu hidup bersendirian selagi tidak ada mana-mana keluarga mengambilnya menjadi ahli dalam kumpulan mereka.

Merayau-rayau di hutan sendirian, Ota terserempak dengan sekumpulan pedagang manusia yang menangkapnya dan merantainya.

Ota dipaksa meninggalkan hutan kawasan dia tinggal selama ini, menjadi pekerja buruh di sebuah kampung yang mengamalkan pertanian. Semasa bekerja di sinilah Ota bertemu dengan seorang warga Amerika Syarikat bernama Samuel Verner. Samuel adalah seorang ahli perniagaan yang ditugaskan untuk mendapatkan bahan pameran bagi acara St. Louis World's Fair.

Pihak penganjur merancang untuk mengadakan pameran berkisar tentang 'evolusi budaya' di mana pengunjung dapat melihat sendiri perbezaan hidup di antara masyarakat Amerika Syarikat ketika itu, dengan masyarakat primitif yang berada di sekitar dunia.

Melihat rupa Benga yang kerdil dengan ketinggian 4 kaki 11 inci serta giginya yang tajam kerana diasah mengikut tradisi puak Mbuti, Samuel tahu Ota adalah bahan pameran terbaik untuk dibawa pulang. Perbincangan dengan pihak yang menangkap Ota tidak sukar. Ota ditukar dengan satu kati garam serta beberapa helai kain menjadi milik penangkapnya lalu Samuel menjadi tuan baru Ota.

Ota bersama beberapa orang lain yang senasib dengannya di bawa ke St.Louis, Missouri pada tahun 1904. Mereka ditempatkan dalam replika hutan yang dibina seiras dengan tempat asal mereka, dipakaikan pakaian etnik mereka lalu dibiarkan melakukan apa saja yang mereka suka dalam keadaan terkurung.

Pameran tersebut mendapat sambutan hangat dengan pengunjung hadir beramai-ramai untuk menyaksikan sendiri sekumpulan manusia dari dunia lain yang digelarkan 'manusia kuno.' Walaupun dilihat seperti mengambil kesempatan terhadap Ota, hubungan Samuel dengan Ota semakin lama semakin bertambah baik dengan perasaan ingin tahu Ota membuatkan dia berminat melihat sendiri dunia baru yang baru dia jejaki.

Ota pulang ke kawasannya di Congo dan bekerjasama dengan Samuel meneroka kawasan tersebut. Ota berkahwin semula dengan seorang wanita dari suku Batwa lalu menyertai suku tersebut namun, perkahwinannya tidak lama bertahan. Isterinya meninggal dunia dipatuk ular. Kematian isterinya kali ini membuatkan Ota menjadi renggang dengan suku Batwa membuatkan Ota mengambil keputusan mengikut Samuel kembali ke Amerika Syarikat pada tahun 1906.

Samuel tidak ada banyak pilihan dalam memastikan kebajikan Ota terjaga. Ota ditempatkan dalam sebuah bilik kosong di American Museum of National History dan diberikan kerja sementara sebagai bahan pameran di situ.

Ota diletakkan sebagai pameran di dalam bilik kaca, dengan replika hutan menjadi penemannya setiap hari siang sebelum kembali ke biliknya pada waktu malam. Perasaan tertekan yang dialami Ota akibat rutin yang berubah itu mendorongnya melakukan beberapa perkara kasar.

Caj yang dikenakan oleh Samuel terhadap pihak muzium dikatakan terlalu tinggi untuk terus dikekalkan, jadi Ota terpaksa dipindahkan ke tempat lain. Samuel yang tidak ada banyak pilihan lain terpaksa meletakkan Ota di Zoo Bronx, sebagai pekerja am.

Bekerja sebagai pekerja yang menyelenggara sangkar dan kawasan kurungan haiwan, Ota banyak kali perlu melakukan kerjanya di hadapan orang ramai yang melihat. Pengunjung pula didapati lebih tertarik dengan Ota berbanding dengan haiwan yang ada.

Ota akhirnya dijadikan tarikan utama zoo tersebut, dibenarkan berkeliaran namun tempat tidurnya diletakkan bersama dengan sangkar monyet. Selain itu, Ota juga diberikan busur dan panah bagi membuat pertunjukan semasa kehadiran pengunjung memuncak.

Kehadiran Ota di dalam kawasan zoo dengan monyet mencetuskan pelbagai reaksi masyarakat. Ramai menganggap pameran Ota hidup bersama monyet adalah satu penyelidikan evolusi yang berjaya. Mereka yang membantah pula diketuai oleh seorang paderi bernama James H.Gordon. James akhirnya berjaya mendesak Ota dibebaskan lalu Ota hidup di bawah jagaan James, di sebuah rumah anak yatim kelolaannya.

Hidup Ota mula berubah menjadi baik. Tinggal bersama James yang memang mementingkan kebajikannya, Ota mula belajar di sekolah untuk individu kulit hitam. Selain itu Ota juga diberikan pekerjaan di sebuah kilang tembakau bagi menyara hidupnya.

Hampir 8 tahun menetap di Amerika Syarikat, pada 1914 Ota memilih untuk kembali ke kampungnya di Congo, kerana dia sedar hidup di Amerika tidak serasi dengan dirinya.

Ota mendapat berita Raja Leopold II telah mati dengan kerajaan Belgium sedang dalam proses memperbetulkan semula semua kekacauan yang telah dilakukan semasa pemerintahan Raja Leopold. Pada Ota, ini adalah satu berita baik yang membuatkan dirinya tidak sabar untuk pulang ke Congo.

Namun, Perang Dunia pertama tercetus pada 1914 sebelum Ota sempat belayar pulang. Ekoran perang yang berlaku, kapal-kapal penumpang ke Congo tidak lagi belayar memaksa Ota terus menetap di Amerika Syarikat.

Hari demi hari, keadaannya menjadi semakin teruk ekoran jiwanya yang tidak lagi tenteram. Dua tahun kemudian, pada 20 Mac 1916, Ota menyalakan unggun api sebelum menembak dadanya dengan menggunakan sepucuk pistol yang dicuri.

Ota meninggal dunia ketika berusia 32 tahun. Kisah hidup Ota meninggalkan kita dengan pelbagai pengajaran berkait dengan keburukan perhambaan, ketamakan dan kegilaan manusia dalam membuktikan pendapat mereka.

Begitulah tamatnya kisah Ota Benga, antara manusia malang yang dijadikan bahan eksperimen pengkaji barat yang songsang, sehingga terlalu ramai di antara mereka tidak lagi mampu membezakan di antara manusia dengan binatang.


Kronologi Ringkas Superstar Ragbi All Black Yang Memeluk Islam - Sonny Bill Williams

Peminat ragbi pasti mengenali lelaki yang mempunyai wajah seperti Channing Tatum ini. Beliau bukanlah Channing Tatum, tetapi beliau adalah Sonny Bill Williams, seorang pemain ragbi profesional yang bermain untuk All Black dan pernah bersama pasukan itu memenangi Rugby World Cup (RWC) pada tahun 2011 dan 2015.

Para pembaca diingatkan agar lebih berfikiran terbuka ketika membaca artikel ini dan cuba ambil sesuatu yang positif dari pengalaman Sonny Bill Williams.

Williams dilahirkan pada 3 Ogos 1985 di Auckland, New Zealand, kepada pasangan John dan Lee. Beliau mempunyai seorang abang, dan 2 orang adik perempuan kembar.

Williams membesar dalam keluarga kelas pekerja di sebuah rumah di pinggir bandar, iaitu di Mount Albert.

Menceritakan kisah hidup keluarga yang penuh dengan pergelutan masalah, faktor utama yang yang menyebabkan beliau untuk menjadi seorang pemain ragbi profesional adalah untuk membeli ibu beliau sebuah rumah.

Beliau menggambarkan diri sendiri semasa zaman kanak-kanak sebagai seorang budak berkulit putih yang kecil dan kurus, dan seorang yang sangat pemalu.

Namun, beliau mempunyai bakat bersukan, menjadi seorang pelari yang berdaya saing, johan lompat tinggi serta seorang pelari jarak jauh. Beliau turut bermain ragbi sejak kecil, dan bermain untuk pasukan yang lebih senior berbanding umur beliau.

Walaupun bapa beliau merupakan seorang bekas pemain ragbi profesional, William berkata ibu beliau yang memperkenalkan sukan itu kepada beliau.

Semasa zaman remaja lagi, beliau telah bermain untuk kelab ragbi ternama di Australia. Beliau terikut-ikut akan budaya meminum alkohol yang tidak asing lagi bagi kelab-kelab berkenaan.

Beliau juga pernah terpalit dengan kontroversi dan dimalukan oleh media tempatan selepas ditangkap berduaan dalam posisi menghairahkan dengan seorang model di sebuah tandas.

Namun, semua zaman itu sudah berlalu. Ketika berpindah ke Perancis pada awal permulaan karier sebagai pemain ragbi, beliau berjiran dengan sebuah keluarga dari Tunisia.

Pasangan Muslim itu mempunyai 5 orang anak dan mereka tinggal di sebuah flat satu bilik. William sangat rapat dengan keluarga itu, dan beliau dapat melihat kegembiraan mereka dari dekat. Kehidupan mereka sangat sederhana.

Pengalaman ini menjadi hidayah buat beliau yang akhirnya memeluk Islam pada tahun 2009 ketika masih di Perancis. Menurut beliau:

Satu perkara yang saya pelajari selama ini adalah kesederhanaan adalah kunci, di atas padang, dan di luar padang.

Saya kini seorang Muslim sejati. Islam memberikan kebahagian kepada saya. Ia membuatkan saya bersyukur sebagai seorang manusia, membantu saya untuk berkembang. Saya percaya akan Islam, dan ia membantu saya menjadi diri saya hari ini.

Selain kerjaya sebagai pemain ragbi, beliau turut meminati sukan tinju. Selepas menjinakkan diri dengan sukan itu, beliau beberapa kali menyebut bagaimana ia membuatkan beliau berasa lebih baik, lebih yakin dan mempunyai mental yang lebih kuat sebagai seorang ahli sukan.

Pada 27 Mei 2009, Williams pertama kali bertarung sebagai peninju profesonal di bawah bimbingan rakan karibnya, iaitu Anthony Mundine. Dalam pertarungan yang berlansung di Brisbane itu, beliau berjaya menewaskan Garry Gur dengan technical knockout (TKO) pada pusingan kedua.

Pada 30 June 2010, beliau mengalahkan Ryan Hogan melalui TKO dalam tempoh masa 2 minit 25 saat sahaja. Williams menggambarkan persiapan untuk perlawanan tersebut sebagai latihan luar musim yang baik untuk diri beliau. Ianya juga sebagai persiapan untuk bersama buat kali pertama dengan pasukan ragbi Canterbury.

Video Facebook Hamza Sonny Bill William Ketika Di Makkah & Madinah

Terdapat banyak pencapaian Sonny Bill Williams sepanjang karier beliau setakat ini, namun senarai ini adalah antara pencapaian cemerlang beliau secara individu dan bersama pasukan:


Ini 4 Hak Sebagai Penumpang Kapal Terbang Yang Wajib Anda Ketahui

Pernah tak anda ditipu secara halus mengenai harga tiket kapal terbang? Atau penerbangan anda ditunda pada saat-saat akhir dan terpaksa menunggu berjam-jam di lapangan terbang?

Sebagai pengguna, kita mempunyai hak-hak yang tertentu dan untuk menuntut jika berlaku keadaan yang tidak diingini, anda perlulah mengetahui terlebih dahulu apa hak-hak tersebut.

iluminasi.com ingin berkongsi 4 hak dan peraturan penerbangan yang anda perlu tahu sebagai penumpang.

Bagi setiap sen yang dibelanjakan untuk membeli tiket, anda tahu apa yang anda perolehi. Dan sebagai pengguna, anda mempunyai hak untuk membayar hanya apa yang anda pohon atau persetujui.

Dengan kata lain, syarikat penerbangan tidak dibenarkan dengan secara lick menambah apa-apa tawaran atau perkhidmatan ke dalam harga tiket, tanpa pengetahuan pelanggan.

Contoh perkhidmatan adalah pilihan tempat duduk, penambahan bagasi, makanan dan minuman serta insurans perjalanan.

Pemberitahuan jelas perlulah dibuat oleh syarikat penerbangan mengenai tawaran dan bagi setiap pertambahan harga, dari mula proses tempahan. Pelanggan juga mempunyai hak untuk menambah sebarang perkhidmatan atau tidak.

Hubungi syarikat penerbangan tersebut atau MAVCOM dengan segera jika apa-apa perkhidmatan tanpa persetujuan anda ditambahkan ke dalam harga tiket.

Tidak dibenarkan sama sekali bagi syarikat penerbangan untuk menaikkan harga ke atas tiket yang telah dibayar. Hanya satu sahaja pengecualian yang dibenarkan iaitu apa-apa cukai atau bayaran yang telah ditetapkan oleh kerajaan, atau fi yang dikenakan oleh Suruhanjaya.

Sesuatu yang sangat penting namun ramai yang tidak mengetahui akan hak ini. Besar kemungkinan syarikat penerbangan yang anda pilih perlu memberikan pampasan dalam bentuk tertentu bagi membantu anda meneruskan perjalanan, jika berlaku penundaan atau pembatalan penerbangan.

Pampasan yang mungkin diterima bergantung kepada punca penundaan atau pembatalan. Antaranya adalah seperti berikut:

Namun, syarikat penerbangan dikecualikan daripada membayar pampasan, jika penangguhan atau pembatalan berlaku akibat sesuatu yang luar biasa yang mana tidak dapat dijangka, termasuk risiko keselamatan atau cuaca buruk yang ekstrem.

Aduan rasmi boleh dibuat kepada syarikat penerbangan tersebut jika pampasan yang diberikan dirasakan tidak wajar. Jika tidak berhasil, anda boleh menghubungi MAVCOM.

Situasi : Bart menempah dua penerbangan berasingan. Pertama dari Kuala Lumpur ke Dubai daripada Syarikat A, dan keduanya dari Dubai ke London daripada Syarikat B. Penerbangan Syarikat A mengalami gangguan dan ditunda selama 10 jam, menyebabkan Bart terlepas penerbangan daripada Syarikat B.

Adakah pampasan harus diberikan kepada Bart oleh Syarikaat B disebabkan penundaan Syarikat A?

Jawapan : Syarikat A hanya perlu bertanggungjawab ke atas penundaan penerbangan mereka dimana pampasan nombor 1 dan 2 harus diberikan. Disebabkan penerbangan kedua ditempah daripada Syarikat B, maka Syarikat A tidak bertanggungjawab ke atas situasi tersebut kerana tidak berkaitan.

Dan Bart juga tidak boleh meminta pampasan daripada Syarikat B kerana kegagalan mengikuti pesawat Syarikat B adalah kecuaian sendiri.

Selepas mendarat, penumpang pasti akan menunggu untuk mengambil bagasi. Penumpang berhak mendapat pampasan bagi sebarang kesulitan yang dialami jika :

Bagi mengesahkan tuntuan, resit atau bukti nilai barangan dalam bagasi anda haruslah disimpan. Pembelian barangan keperluan asas yang dibeli selama tempoh bagasi lewat sampai harus disimpan untuk penilaian syarikat penerbangan. Tuntutan yang dibuat juga haruslah munasabah dengan tahap kerugian atau tempoh kelewatan.

Pampasan disebabkan kerosakan bagasi akibat haus dan lusuh seperti calar kecil atau potongan tidak akan dipertanggungjawabkan ke atas syarikat penerbangan. Anda sendiri perlu memastikan beg anda dibalut atau diberikan perlindungan yang sepatutnya.

Hubungi MAVCOM dan hantarkan salinan aduan bertulis, bersama maklum balas syarikat penerbangan jika pampasan yang tidak adil diterima.